title: Valko-Venäjän kansallinen tiedeakatemia

text: Ennen toista maailmansotaa tiedeakatemiaan kuului 12 tieteellistä ja tutkimusinstituuttia, joissa työskenteli noin 1 000 henkeä. Osa tiedeakatemian rakennuksista vaurioitui pahoin sodan aikana, mutta päärakennus säilyi melko ehjänä. Sotaa edeltäviä suunnitelmia seuranneet kunnostustyöt valmistuivat vuonna 1949. Tiedeakatemian alueelle on rakennettu useita uudempia rakennuksia 1960- ja 1970-luvuilla.


title: Valko-Venäjän kansallinen tiedeakatemia

text: Nykyään kansallinen tiedeakatemia ilmoittaa henkilökuntaansa kuuluvan yli 18 000 tieteentekijää, teknikkoa ja tukihenkilöstöä. Henkilöstön keski-ikä on noin 48 vuotta. Tutkijoita on runsas 5 800, joista noin 250 on professoreja. Valko-Venäjän kansallinen tiedeakatemia edustaa maataan esimerkiksi Kansainvälisessä tiedeneuvostossa (ICSU) ja Euroopan tiedeakatemioiden järjestössä (ALLEA).


title: Valko-Venäjän kansallinen tiedeakatemia

text: Valko-Venäjän kansallisella tiedeakatemialla on useita eri toimintoja. Esimerkiksi Minskin "Kasvitieteellinen keskuspuutarha" eli täsmällisemmin "Valko-Venäjän kansallisen tiedeakatemian Kasvitieteellinen keskuspuutarha" (Tsentralnyi botanitšeski sad (NAN Belarusi)) on osa tiedeakatemiaa.


title: Cincinnati Reds (1876–1880)

text: Cincinnati Reds, joka tunnettiin myös nimellä Cincinnati Red Stockings oli yhdysvaltalainen baseball joukkue, joka perustettiin vuonna 1876. Seurasta tuli myös National Leaguen perustajajäsen.


title: Cincinnati Reds (1876–1880)

text: Cincinnati menetti ainoan ammattilaisbaseballjoukkueensa 1870, kun alkuperäinen Cincinnati Red Stockings -joukkue hajosi kyseisen kauden jälkeen. Vuonna 1875 John Joyce, joka oli ollut mukana myös Red Stockingsin toiminnassa, päätti kasata uuden ammattilaisjoukkueen paikallisten amatöörijoukkueiden pelaajista. Talven aikana Joyce myi äskettäin perustetun seuran varakkaalle lihanpakkaajalle, Josiah "Si" Keckille. Kun National League perustettiin 2. helmikuuta 1876 Grand Central Hotellissa New Yorkissa, kahdeksan kaupunkia valittiin kilpailemaan uudessa major leaguessa. Joukossa oli myös Cincinnatin joukkue. Joukkueessa oli kaksi pelaajaa mukana vuonna 1870 lakkautetusta joukkueesta. Joukkueen menestys ensimmäisellä kaudella oli surkea, saldo 9–56. Tämä on ainoa kerta major leaguen historiassa, kun joukkue on jäänyt alle 10 voiton.


title: Cincinnati Reds (1876–1880)

text: Kausi 1877 ei ollut juurikaan edellistä parempi. Surkea menestys ja huono talous johti joukkueen hajottamiseen 19. kesäkuuta. Kolme viikkoa myöhemmin seura uudelleenorganisoitiin J. Wayne Neffin omistuksessa. Neff oli pelannut vuoden 1876 joukkueessa kakkospesää. Sanomalehdistössä oli kirjavaa käytäntöä siitä, pidettiinkö joukkueita yhtenä ja samana vai eri joukkueina. Omistajanvaihdos ei pelastanut mitään, Neddin Red Stockings jai kuuden joukkueen liigassa auttamatta viimeiseksi ja liiga odotti aina joulukuuhun saakka, ennen kuin päätti sisällyttää joukkueen tilastot kyseiseen kauteen.


title: Cincinnati Reds (1876–1880)

text: Kaudella 1878 Reds oli lähellä jopa voittaa liigamestaruuden, mutta hiipui lopulta toiselle sijalle voittokeskiarvolla 0,617, joka tämän päivän 162 ottelun määrillä tarkoittaisi 95 voittoa kaudessa. Kaudella 1879 joukkuetta pidettiin jälleen jopa mestarisuosikkina, mutta huonon puolustuksensa takia siitä ei ollut mestaruushaastajaksi. Taloudellisesti surkean vuoden lopulla Reds virallisesti erosi liigasta. Justus Thorner, puoliammattilaisen Cincinnati Star Base Ball Associationin puheenjohtaja, osti vaikeuksissa olleen seuran 24. lokakuuta ja haki sille liigapaikan.


title: Cincinnati Reds (1876–1880)

text: Kaudella 1880 joukkue ei onnistunut pelikentällä, mutta myös johtajistossa kävi tuuletus. Puheenjohtajuus vaihtui kaikkiaan kolme kertaa ennen kauden päättymistä. Kauden päätyttyä seura poistettiin National Leaguesta ja korvattiin Detroit Wolverines -joukkueella. Syynä oli se, että joukkueen kotiotteluissa myytiin alkoholijuomia, vaikkakin vain ei-liigaotteluissa, ja se, että joukkueen pelikenttä oli auki myös sunnuntaisin.


title: Cincinnati Reds (1876–1880)

text: Vuonna 1882 organisoitiin jälleen uusi, kaikkiaan jo kolmas Cincinnati Reds niminen seura, joka liittyi American Association -liigaan sen avauskaudelle. AA:n tullessa lakkautetuksi, joukkue siirtyi National Leagueen, jossa se edelleen pelaa.


title: Cincinnati Reds (1876–1880)

text: Reds pelasi ensimmäisien toimintavuosiensa ajan kotiottelunsa Avenue Groundsilla, joka sijaitsi lähellä Keckin lihanpakkaamoa ja varastointialuetta. Vuonna 1880 Justus Thorner siirsi joukkueen uudelle pelikentälle, joka sijaitsi Bank Streetillä.


title: Pellervo (sanomalehti)

text: Pellervo oli vuosina 1881-1884 Mikkelissä ilmestynyt sanomalehti. Lehden perusti lyseon lehtori Fredrik (Rietrikki) Polén.


title: Pellervo (sanomalehti)

text: Mikkelin suomenmieliset olivat halunneet 1870-luvulla Mikkeliin suomenkielisen sanomalehden. Rietrikki Polén oli maltillinen ja niin sanottu vanha rehellinen fennomaani. Pellervo oli Mikkelin ainoa sanomalehti omana aikanaan ja ensimmäinen suomenkielinen sitten Mikkelin Wiikko-Sanomien 1860-luvun alussa.


title: Pellervo (sanomalehti)

text: Pellervo oli hyvin toimitettu uutislehti ja sen sisältö oli monipuolinen. Sen levikki ulottui Mikkelin kaupunkiin ja ympäröivälle maaseudulle. Rietrikki Polénin kuolema 1884 lopetti Pellervon ilmestymisen, mutta Mikkelin suomenmieliset perustivat sille pian seuraajan, Mikkelin Sanomat.


title: Pilvenmäki

text: Pilvenmäki voi tarkoittaa seuraavia asioita:


title: Abba Gindin

text: Avraham ”Abba” Gindin (אבא גינדין, s. 1946 Helsinki) on suomalaissyntyinen israelilainen entinen jalkapalloilija.


title: Abba Gindin

text: Helsingissä syntynyt Gindin edusti Suomessa Helsingin juutalaista urheiluseuraa Makkabia, kunnes muutti Israeliin vuonna 1964. Siellä hän pelasi 11 kauden ajan Hapoel Haifassa. Israelin jalkapallomaajoukkueessa Gindin esiintyi kuusi kertaa vuonna 1973, pelaten viisi MM-karsintaottelua ja yhden ystävyysottelun.


title: Juha Sipilä (kaupunkineuvos)

text: Juha Antero Sipilä (23. elokuuta 1935 Helsinki – 7. elokuuta 2002) oli suomalainen kaupunkineuvos ja poliitikko. Hän toimi 1985–1998 pääkaupunkiseudun yhteistyövaltuuskunnan (YTV) yhteistyöjohtajana, sitä ennen Elinkeinoelämän valtuuskunnan (EVA) johtajana 1975–1984. Vuosina 1968–1975 Sipilä toimi Liberaalisen Kansanpuolueen puoluesihteerinä. Koulutukseltaan hän oli teologian maisteri.


title: Juha Sipilä (kaupunkineuvos)

text: Sipilä toimi Helsingin kaupunginvaltuutettuna liberaalien ryhmässä 1973–1984, josta kolme vuotta kaupunginhallituksen varapuheenjohtajana. Vuonna 1970 Sipilä oli pääministeri Teuvo Auran sihteeri lyhytaikaisessa virkamieshallituksessa.


title: Juha Sipilä (kaupunkineuvos)

text: Sipilä pääsi ylioppilaaksi 1954, valmistui teologisesta tiedekunnasta 1961 ja opiskeli Yhdysvalloissa 1961–1962. Hän toimi 1960-luvulla muun muassa Töölön yhteislyseon tuntiopettajana, Partiojohtaja-lehden ja liberaalien Polttopiste-lehden päätoimittajana ja ulkoasiainministeriön kehitysjoukkosihteerinä.


title: Juha Sipilä (kaupunkineuvos)

text: Juha Sipilä hoiti luottamustoimia myös muun muassa partioliikkeessä, Round Table -järjestössä sekä musiikin ja urheilun parissa. Eläkkeellä ollessaan Sipilä sairasti eturauhassyöpää ja omistautui tiedon levittämiselle syövästä.


title: Gerda (täsmennyssivu)

text: Gerda voi tarkoittaa seuraavia asioita:


title: Jean Vautrin

text: Jean Vautrin, oik. Jean Herman (17. toukokuuta 1933 Pagny-sur-Moselle – 16. kesäkuuta 2015 Gradignan) oli ranskalainen kirjailija, elokuvantekijä ja käsikirjoittaja.


title: Jean Vautrin

text: Opiskeltuaan kirjallisuutta Auxerressa hän voitti Id'HEC:n palkinnon. Hän opiskeli Ranskan kirjallisuutta Bombayn yliopistossa, ja hänestä tuli Roberto Rossellinin apulaisohjaa. Ranskaan palattuaan hän tuotti viisi pitkää elokuvaa.


title: Jean Vautrin

text: Hänen kielensä on runsasta ja omaperäistä, ja varhaiset työt ovat jännityskertomuksia, jotka ovat lämminhenkisiä ja kieleltään rikkaita. Käsikirjoittajana hänen lahjakkuutensa on ilmennyt dialogeissa ja tilanteiden luonnehdinnassa.


title: Jean Vautrin

text: Hän nousi julkisuuteen 1989 voitettuaan Prix Goncourt'n romaanillaan "Un grand pas vers le bon Dieu". Vuonna 1986 hän sai Prix Goncourt de la Nouvelle -palkinnon novellikokoelmastaan "Baby-boom".


title: Jean Vautrin

text: Vuonna 1987 hän teki kirjailija Dan Franckin kanssa suurisydämisen valokuvaajahamon Boron (jonka esikuvana on todennäköisesti ollut Robert Capa).


title: Isotiikerihaikara

text: Isotiikerihaikara ("Tigrisoma mexicanum") on Keski- ja Etelä-Amerikassa tavattava haikaralaji.


title: Isotiikerihaikara

text: Isotiikerihaikara voi kasvaa 71–81 cm pitkäksi. Lajin paras tuntomerkki on niin nuorena kuin aikuisenakin hyöhenistä paljas keltainen kurkku. Päälaki on musta ja pään sivut ja kaula ovat väriltään harmaat ohuin mustin vaakaraidoin. Myös siivet ovat harmaat ja raidalliset. Isotiikerihaikaran kyljet ovat ruosteenruskeat ja vatsa on valkoinen. Nokka ja jalat ovat pitkät ja harmaat.


title: Isotiikerihaikara

text: Isotiikerihaikaraa tavataan alueelta, joka ulottuu Meksikosta Kolumbiaan. Lajin elinympäristöä ovat mangrovemetsät, jokien ympäristöt, suometsät ja galleriametsät. Lajin ravintoa ovat kalat, sammakot ja äyriäiset ja se ruokailee aikaisin ammulla tai iltaisin ja öisin. Isotiikerihaikarat voivat seisoa pitkiäkin aikoja liikkumatta kunnes keihästävät saaliinsa terävällä nokallaan. Lajin pesimäkausi on Costa Ricassa toukokuulta elokuulle ja Panamassa helmikuulta maaliskuulle. Munia on tyypillisesti 2 tai 3 ja ne ovat väriltään vaaleita vihrein pistein.


title: Italian muisto

text: Italian muisto on kuuluisan ranskalaisen maisemamaalarin Jean-Baptiste Camille Corot ín ajoittamaton viivasyövytystyö, 31,9×23,9 cm. työ kuuluu Ateneumin taidemuseon Ester ja Jalo Sihtolan lahjoituskokoelmaan.


title: Italian muisto

text: Jean Corot oli aikansa pioneereja ulkoilmamaalauksen saralla. Grafiikka ei ollut hänen vahvimpia lajejaan ja usein ystävät auttoivatkin häntä grafiikantöiden loppuunsaattamisessa. "Italian muisto" on kaksivärinen viivasyövytystyö hänen uransa alkupuolelta. Corot kävi Italiassa kolmesti, viimeisen kerran vuonna 1843.


title: Mies telkien takana

text: Mies telkien takana on ranskalaisen taiteilijan Honoré Daumierin ajoittamaton lyijykynätyö. Kooltaan tämä työ on 32,5×24,5 cm ja se kuuluu Ateneumin taidemuseon Ester ja Jalo Sihtolan lahjoituskokoelmaan.


title: Mies telkien takana

text: Daumier oli tuottelias graafikko, kuvittaja ja karikatyyristi. Hän lähestyi aiheitaan yleensä humoristisesti ja käsitteli niitä sitten lämpimästi taikka armottomasti.


title: Mies telkien takana

text: Sihtoloiden lahjoituskokoelmaan kuuluu myös Daumierin "Tauluhuutokauppa"- laveeraus, 19,5×29,5 cm.


title: Jacoby Jones

text: Jacoby Rashi'd Jones (s. 11. heinäkuuta 1984 New Orleans, Louisiana) on yhdysvaltalainen amerikkalaisen jalkapallon pelaaja, pelipaikaltaan laitahyökkääjä. Hän edustaa tällä hetkellä NFL-liigassa pelaavaa Baltimore Ravensia, ja on pelannut ammattilaisurallaan myös Houston Texansissa.


title: Jacoby Jones

text: Jones voitti kaudella 2012 Ravensin riveissä Super Bowlin. Hän oli yksi mestaruuden avaintekijöistä, ja teki loppuottelussa kaksi maalia. Toinen maaleista oli Super Bowl -historian pisin, 108 jaardin palautus toisen jakson aloituspotkusta.


title: Jacoby Jones

text: Jones oli kilpailijana Dancing with the Stars -televisiosarjan 16. tuotantokaudella. Hän sijoittui kilpailussa kolmanneksi.


title: Norton

text: Norton voi tarkoittaa seuraavia:


title: Michael Oher

text: Michael Jerome Oher (s. 28. toukokuuta 1986 Memphis, Tennessee) on yhdysvaltalainen amerikkalaisen jalkapallon pelaaja, pelipaikaltaan ulompi hyökkäyksen linjamies. Hän edustaa tällä hetkellä NFL-liigassa pelaavaa Carolina Panthersia.


title: Michael Oher

text: Ennen ammattilaisuraansa yliopistojalkapalloa Mississippin yliopistossa pelannut Oher voitti kaudella 2012 Baltimore Ravensin riveissä Super Bowlin.


title: Michael Oher

text: Oherin vaikeasta nuoruudesta kirjoitetun kirjan pohjalta tehtiin vuonna 2009 elokuva "Elämä pelissä". Oheria elokuvassa näyttelee Quinton Aaron ja naispääosaa esittänyt Sandra Bullock palkittiin roolisuorituksestaan parhaan naispääosan Oscarilla.


title: Kuntien Tiera

text: Kuntien Tiera Oy on Suomen kuntatoimijoiden omistama valtakunnallinen yhteistyöverkosto, joka yhtenäistää ja kehittää kuntakentän prosesseja, tietojärjestelmiä ja toimintatapoja. Tiera tarjoaa kuntaomistajilleen asiantuntija-, sovellus- sekä infra- ja tukipalveluita. Yhteistyöverkoston tavoitteena on mahdollistaa kuntien tarjoamien palveluiden laadun parantaminen hilliten samalla kustannusten nousua. Yhtiön perustamisajatus syntyi Sitran kuntaohjelman palvelukeskushankkeessa.


title: Samoilovo

text: Samoilovo () on kylä ja maalaiskunta Leningradin alueen Boksitogorskin piirissä Venäjällä. Se sijaitsee Pikaljovon itäpuolella 40 kilometriä Boksitogorskista koilliseen. Kylässä on 141 ja kunnassa 1 600 asukasta (vuonna 2012).


title: Samoilovo

text: Samoilovon kunnan pinta-ala on 471,47 neliökilometriä. Se rajoittuu Boksitogorskin Bolšoi Dvorin, Pikaljovon, Boksitogorskin, Borin, Anisimovon ja Jefimovskiin kuntiin sekä Leningradin alueen Tihvinän piiriin. Pinta-alasta 75,3 % on metsää, 18,1 % maatalousmaata, 2,5 % teollisuusaluetta, 2,3 % asuinaluetta ja 1,7 % vesistöjä.


title: Samoilovo

text: Pinnanmuodostukseltaan seutu on kumpuilevaa tasankoa, jolla kohoaa Tihvinän selänne. Tärkein joki on Tihvinänjoki. Kunnan pohjoisosan joet kuuluvat Javosman kautta Paksujokeen laskevan Retešan ja eteläosan joet Tšagodan altaisiin. Järviä ovat Ozerskoje, Britomlja ja Velje. Hyötykaivannaisiin kuuluvat kalkkikivi, turve, sapropeeli, savi, hiekka, sora ja mineraalivärit.


title: Samoilovo

text: Kunnan hallinnollinen keskus on Samoilovon itäpuolella sijaitseva Sovhoznyin taajama. Sen lisäksi kuntaan kuuluu 28 kylää ja muuta asutusta: Dubrova, Finikovo, Gorka, Grigorkino, Karpovskaja, Kazjonnoje Selo, Koli, Koskovo, Okulovo, Osinovka, Pakšejevo, Plutino, Podborovje, Rjazanski Šljuz, Samoilovo, Sara, Selivanovo, Sliziha, Sytšovo, Tšudtsyn kylä ja asemataajama, Ugol, Velje, Verhovje, Volodino, Zahoži, Zamošje ja Zarutševje. Suurimmat keskukset ovat yli 700 asukkaan Sovhoznyi ja noin 450 asukkaan Koli.


title: Samoilovo

text: Kunnan läpi kulkee Uuden Laatokankaupungin ja Vologdan välinen maantie A114 sekä Olhavan ja Vologdan välinen rautatie, jolla on Kolin asema. Kylistä on linja-autoyhteydet Pikaljovoon, Jefimovskiin ja Boksitogorskiin. Rautatieasemalla pysähtyvät Babajevon ja Pietarin väliset paikallisjunat.


title: Samoilovo

text: Talous perustuu metsäteollisuuteen. Tärkein tuotantolaitos on Tšudtsyn kylässä sijaitseva Mayr-Melnhof Holz Jefimovskin puunjalostustehdas. Lisäksi louhitaan sementin valmistukseen käytettävää kalkkikiveä. Maataloutta edustaa 18 yksityistilaa, asukkaiden palstaviljelmät ja kalankasvatuslaitos. Huomattavia työllistäjiä ovat erilaiset palvelut.


title: Samoilovo

text: Sovhoznyin taajaman palveluihin kuuluvat alakoulu, kulttuurikeskus, kirjasto, lääkintäasema, posti ja joukko kauppoja. Julkisia palveluja on myös Kolissa. Maantien varrella on huoltoasemia ja kahviloita.


title: Samoilovo

text: Kunnasta on löydetty kolme keskiaikaista hautapaikkaa. Rakennusmuistomerkkeihin kuuluu 1700-luvulla – 1800-luvun alussa rakennettu Samoilovon tsasouna.


title: Georges Dayez

text: Georges Dayez (1907–1991) oli ranskalainen kuvataiteilija. Häntä pidetään Georges Braquen perinnetietoisena jatkajana. Dayez oli pariisilaisen mestarilitograafikon poika ja hänestä itsestäänkin tuli École des beaux-artín litografian professori vuonna 1967.


title: Georges Dayez

text: Dayez opiskeli vuodesta 1926 alkaen École national des beaux-artissa. Myös André Lhóte, jonka Dayez tapasi vuonna 1942, vaikutti suuresti hänen ilmaisuunsa. Hänen hyviin ystäviinsä kuului myös Edouard Pignon.


title: Georges Dayez

text: Dayez loi taidetta, joka liukui figuratiivisuuden ja nonfiguratiivisuuden välimaastossa. Hän esiintyi ensi kertaa Salon d´Automnessa vuonna 1928. Dauez yhdistää tyylikkäässä hillityssä taiteessaan vanhemman maalaustaiteen ja kubismin keinot, ja usein hänen taiteensa aihe on merellinen. Hän alkoikin vuonna 1956 Normandian rannikon järjestelmällisen maalaamisen, mutta myös Y port tuli hänelle tutuksi paikaksi.


title: Georges Dayez

text: Dayezin maalaukset ovat rakenteeltaan klassisen kiinteitä. Hän rytmittää kuvapinnan perinteisen merenrantakuvauksen mukaisesti (taivaan, meren, rannan). Yksityiskohdat hän toteuttaa yleensä kubistisesti. Hän avaa ja kuvaa köysistöjä, purjeita, laivoja tahtonsa mukaan. Värisävyistä ruskea ja harmaa toistuvat hänen töissään usein. Sininen, vihreä, luonnonvalkoinen ja musta väri ovat myös mukana.


title: Ennen kilparatsastusta

text: Ennen kilparatsastusta on ranskalaisen taiteilijan Raoul Dufyn värikäs litografiatyö. Kooltaan tämä työ on 35,1×47,8 cm ja se kuuluu Ateneumin taidemuseon Ester ja Jalo Sihtolan lahjoituskokoelmaan.


title: Ennen kilparatsastusta

text: Vihreävoittoinen "Ennen kilparatsastusta" -litografia, jossa näkyy knallipäisiä miehiä ja 1920-luvun tyyliin pukeutuneita naisia keskellä ratsuhevosia ratsastajat selässään, on kirkkaine väreineen tyypillistä Dufya. Hänen taiteensa on kirkasväristä ja iloisen lapsenomaista.


title: Ennen kilparatsastusta

text: Dufy oli opiskellut École nationale supérieure des beaux-artsissa vuodesta 1900 alkaen. Hän sai kuitenkin voimakkaat fauvistiset vaikutteet vuoden 1905 fauvistisalongista ja alkoikin tästä eteenpäin esiintyä heidän yhteydessään. Omaleimaista hänelle olivat värikkäät aiheet eli regatat, rantakasinot ja laukkakisat.


title: Ville Husso

text: Ville Juhani Husso (s. 6. helmikuuta 1995 Helsinki) on suomalainen jääkiekkomaalivahti, joka on pelannut NHL-joukkue St. Louis Bluesin organisaatiossa kaudesta 2016–2017 lähtien. Hän pelaa lähinnä AHL-joukkue San Antonio Rampagessa.


title: Ville Husso

text: Husso on Helsingin IFK:n kasvatti ja edustanut joukkuetta koko junioriuransa ajan. Hän voitti C-nuorten SM-pronssia vuonna 2009 ja C-nuorten SM-hopeaa vuonna 2010 joukkueen ykkösmaalivahtina. Kaudella 2011–2012 B-juniori-ikäinen Husso nousi yllättäen HIFK:n A-nuorten ykkösmaalivahdiksi ja pelasi kaikki 10 pudotuspeliottelua. Hän voitti kauden päätteeksi A-nuorten Suomen-mestaruuden.


title: Ville Husso

text: Metallurg Novokuznetsk varasi Husson viidennellä kierroksella 145. pelaajana . Kaudeksi 2012–2013 hän teki nelivuotisen SM-liigasopimuksen HIFK:n kanssa. Husso toimi ensimmäistä kertaa varamaalivahtina SM-liigassa 9. lokakuuta 2012 kotiottelussa Hämeenlinnan Pallokerhoa vastaan. Hän puki kauden aikana kahteen SM-liigaotteluun, mutta ei saanut kuitenkin peliaikaa.


title: Ville Husso

text: Husso pelasi 24. elokuuta 2013 European Trophy -ottelun Tikkurilassa sveitsiläistä EV Zugia vastaan, jolloin HIFK hävisi voittomaalikilpailuissa lukemin 3–4. Syyskuussa hänet lainattiin toistaiseksi voimassa olevalla sopimuksella Mestis-joukkue HC Keski-Uuteenmaahan. 19. syyskuuta 2013 Husso nostettiin HIFK:n aloittavaksi maalivahdiksi ottelussa Porin Ässiä vastaan. Hän torjui liigadebyytissään HIFK:lle 5–3-voiton ja sai tililleen 30 torjuntaa. Kauden mittaan Husso nousi muiden maalivahtien haparoitua HIFK:n ykkösmaalivahdiksi ja sai tililleen 41 runkosarja- ja kaksi playoff-ottelua. Hän oli kauden päätteeksi myös ehdolla SM-liigan parhaalle tulokkaalle myönnettävän Jarmo Wasaman muistopalkinnon voittajaksi, mutta sen vei lopulta HPK:n maalivahti Juuse Saros.


title: Ville Husso

text: St. Louis Blues varasi Husson neljännellä kierroksella 94. pelaajana . Kaudella 2014–2015 hän jatkoi HIFK:n pääasiallisena vastuunkantajana, vaikkakin Kevin Lankinen kantoi suurimman osan joukkueen kevätkauden torjuntavastuusta. Husso nousi kuitenkin puolivälierien jälkeen takaisin HIFK:n ykkösmaalivahdiksi. Kaudella 2015–2016 hän jatkoi joukkueen pääasiallisena vastuunkantajana ja torjui runkosarjassa 39 ottelussa viisi nollapeliä. Hussolla oli SM-liigan paras torjuntaprosentti (92,7%) ja päästettyjen maalien keskiarvo (1.91).


title: Ville Husso

text: Kevään 2016 pudotuspeleissä Husso torjui 15 pelaamassaan ottelussa vahvasti neljä nollapeliä, joilla hän sivusi SM-liigan pudotuspelien yhden kauden nollapeliäennätystä, johon ovat aiemmin pystyneet vain Teemu Lassila keväällä 2004 ja Antti Raanta keväällä 2013, mutta samana keväänä myös Tomi Karhunen. Husson pudotuspeleihin sisältyi myös peräti 152.11 minuuttia kestänyt nollaputki viidennestä välieräottelusta JYPiä vastaan toiseen finaaliotteluun Tapparaa vastaan. Hänellä oli SM-liigan pudotuspelien paras päästettyjen maalien keskiarvo (1.55). Hän voitti kauden päätteeksi SM-hopeaa. Husso palkittiin kauden päätteeksi SM-liigan parhaana maalivahtina Urpo Ylönen -palkinnolla. Hänestä tuli nuorin palkinnon voittaja 13 vuoteen, kun Kari Lehtonen voitti palkinnon nuorempana vuonna 2003. Husso valittiin myös SM-liigan tähdistökentälliseen.


title: Ville Husso

text: Toukokuussa 2016 Husso teki kolmivuotisen tulokassopimuksen St. Louis Bluesin kanssa. Saman vuoden syksyn harjoitusleirin päätteeksi seura lähetti hänet AHL-joukkue Chicago Wolvesiin. Husso ehti pelata siellä kaksi ottelua, kunnes hänet lähetettiin Wolvesista edelleen ECHL-joukkue Missouri Mavericksiin. Husso pelasi siellä 13 ottelua torjuen yhden nollapelin, kunnes joulukuussa 2016 hänet nostettiin takaisin Wolvesin vahvuuteen paikkaamaan Jordan Binningtonin pelikieltoa. Husson paluupeli päättyi tappioon, mutta tämän jälkeen hän torjui joukkueellee viisi voittoa putkeen. Husso vakiinnutti paikkaansa AHL:ssä loppukaudeksi 2017–2018 ja tämän myötä Blues kauppasi Wolvesin kolmannen maalivahdin, Pheonix Copleyn siirtorajan kynnyksellä Washington Capitalsiin. Hän kantoi suurimman osan Wolvesin torjuntavastuusta myös pudotuspeleissä. Husso pelasi kauden aikana AHL:ssä kaikkiaan 22 runkosarja- ja kymmenen playoff-ottelua torjuen yhden nollapelin.


title: Ville Husso

text: Syksyn 2017 harjoitusleirin päätteeksi St. Louis Blues lähetti Husson uuteen farmijoukkueeseensa, San Antonio Rampageen.


title: Ville Husso

text: Husso edusti Suomea MM-kilpailuissa vuonna 2018. Hän toimi turnauksessa lähinnä joukkueen kakkosmaalivahtina Harri Säterille ja pelasi kolme ottelua. Yhteensä Husso on pelannut kahdeksan A-maaottelua. Hän teki A-maajoukkuedebyyttinsä 11. helmikuuta 2016 Euro Hockey Tourin ensimmäisessä kaksoismaaottelussa Örebrossa Ruotsia vastaan. Husso torjui Suomen 3–2-tappioon päättyneessä ottelussa 28 kertaa.


title: Ville Husso

text: Husso pelasi myös alle 20-vuotiaiden MM-kilpailuissa vuosina 2014 ja 2015, joista ensimmäinen turnaus päättyi maailmanmestaruuteen. Husso toimi vuoden 2014 turnauksessa pääasiassa Suomen kakkosmaalivahtina Juuso Sarokselle ja torjui kahdessa ottelussa. Vuoden 2015 turnauksessa hän jakoi Saroksen kanssa varsin tasaisesti vastuuta ja sai tililleen yhden ottelun enemmän. Husso palkittiin Suomen yhtenä kolmesta parhaasta pelaajasta.


title: Ville Husso

text: Husso edusti Suomea myös alle 18-vuotiaiden MM-kilpailuissa vuonna 2013, jolloin hän voitti pronssia. Husso ei kuitenkaan pelannut turnauksessa ottelukaan, vaan Suomen torjuntavastuun koko turnauksen ajan kantoi Juuse Saros. Husso pelasi myös alle 18-vuotiaiden Ivan Hlinkan muistoturnauksessa vuonna 2012, jolloin hän torjui Suomelle hopeaa.


title: Ville Husso

text: Husso valittiin Pohjola-leirin tähdistökentälliseen vuonna 2010.


title: Naamioiden vallan alla

text: Naamioiden vallan alla (Sous le règne du masque) ts. Naamion valtakunnassa on belgialaisen taiteilijan James Ensorin öljyvärityö kankaalle vuodelta 1925. Kooltaan tämä työ on 50×60 cm ja se kuuluu Ateneumin taidemuseon Ester ja Jalo Sihtolan lahjoituskokoelmaan.


title: Naamioiden vallan alla

text: Tämä heleänvärinen työ "Naamioiden vallan alla" kuuluu Ensorin ns. myöhempään tuotantoon, jolloin hän varioi jo käyttämiään aiheita. Kaiken kaikkiaan se on tyypillinen Ensorille, joka maalasi paljon muitakin asetelmia. Maalauksessa naamioit katselevat pöydän reunalla pöydällä olevia tavaroita: kukkamaljakoita, kankaita ja paria pientä patsasta. Taustan seinällä erottuu hämärästi lentäviä ihmisiä siipineen ja muutamat kujeilevan näköiset ihmiskasvot.


title: Naamioiden vallan alla

text: Naamioita Ensor maalasi vuoden 1883 paikkeilta lähtien. Hän oli itse asiassa kasvanut naamioiden ja nukkien ympäröimänä perheensä matkamuistomyymälässä Ostendissa. Siellä myytiin simpukankuoria ja esineistöä Kaukoidästä sulassa sovussa eli viuhkoja, posliinimaljakoita ja naamioita. Ensor maalasi esimerkiksi omankuvan, jossa hänen kasvojaan ympäröi koko joukko naamioita tungokseen asti. On ajateltu Ensorin käyttäneen naamioita ilmaisemassa luonteenpiirteitä ja tunnetiloja. Hänen katsoneen käyttäneen niitä enemminkin paljastamis- kuin peittämistarkoituksessa. Hän maalasi useita näynomaista, karnevalistista groteskinomaistakin maalausta. Hänen painajaismaisimmatkin maalauksensa, jotka ovat ekspressiivisiä ja kirkasvärisiä esiintyvät kuitenkin hyvin maalauksellisessa muodossa.


title: Naamioiden vallan alla

text: Jalo Sihtola sai Naamioiden vallan alla- maalauksen lahjaksi belgialaiselta liikemiesystävältään Camille Snauwaertilta vuonna 1937. Sihtola oli itse asiassa tavannut Ensorin itsekin tuona samana vuonna, jota hän kirjeessään liikemiesystävälleen Jean Gutzeitille Brysseliin kuvailee "älykkääksi taiteilijaksi ja suureksi vanhaksi herrasmieheksi".


title: Major League Baseball -kausi 2005

text: Major League Baseball kausi 2005 oli Major League Baseballin kausi, joka runkosarjan osalta alkoi 3. huhtikuuta. Viimeinen loppuottelu pelattiin 26. lokakuuta, jolloin Chicago White Sox saavutti neljännen voittonsa Houston Astrosista.


title: Major League Baseball -kausi 2005

text: Yankees voitti divisioonan keskinäisten otteluiden perusteella.


title: Saksan 20. panssaridivisioona

text: 20. panssaridivisioona () oli Saksan maavoimienn panssariyhtymä toisessa maailmansodassa itärintamalla.


title: Saksan 20. panssaridivisioona

text: Wehrkreis IX perusti 15. lokakuuta 1940 divisioonan Erfurthissa. Sen runkona oli 19. jalkaväkidivisioona ja divisioona oli muodostettu 1. toukokuuta 1941.


title: Saksan 20. panssaridivisioona

text: Divisioona antautui toukokuussa 1945.


title: 21. divisioona

text: 21. divisioona voi tarkoittaa seuraavia asioita:


title: Shameless

text: Shameless voi tarkoittaa ainakin seuraavia:


title: Valaanpaloitus

text: Valaanpaloitus on norjalaisen taiteilijan Henrik Finnen litografia vuodelta 1951. Teos on kooltaan 59×73 cm ja se kuuluu nykyään Ateneumin taidemuseon Ester ja Jalo Sihtolan lahjoituskokoelmaan.


title: Valaanpaloitus

text: Henrik Finne teki pitkiä merimatkoja muun muassa Etelämerelle 1930-luvun lopulla. "Valaanpaloitus" on tämän saanut aiheensa näiltä Finnen merimatkoilta. Finneä arvostetaan värigrafiikan taitajana. Tämä taito tulee ilmi myös "Valaanpaloitus"-työssä sen kahdeksaine väreineen.


title: Juho Lammikko

text: Juho Lammikko (s. 29. tammikuuta 1996 Noormarkku) on suomalainen jääkiekkoilija, joka pelaa NHL-joukkue Florida Panthersin organisaatiossa. Hän pelannee lähinnä AHL-joukkue Springfield Thunderbirdsissa. Lammikko on pelipaikaltaan keskushyökkääjä, mutta hän osaa pelata myös laidassa.


title: Juho Lammikko

text: "The Sports Forecaster" -sivuston mukaan Lammikko on hyvällä koolla varustettu kahden suunnan hyökkääjä, joka osaa pelata kaikkia hyökkääjän pelipaikkoja. Hän ei ole kuitenkaan luontainen maalintekijä ja Lammikon tulisi laukoa useammin. Hänellä on myös kehitettävää kokonaisvaltaisessa pelissä ja tasaisuudessa. Lammikko profiloitui Suomessa juniorina taitopelaajaksi, mutta siirryttyään Pohjois-Amerikkaan hän on profiloitunut sittemmin enemmän voimahyökkääjäksi.


title: Juho Lammikko

text: Lammikko on Porin Ässien kasvatti. Hän toimi kaudella 2011–2012 joukkueen C-nuorten kapteenina. Lammikko oli SM-karsinnoissa joukkueen paras syöttäjä kahdeksalla syötöllään ja toiseksi paras pistemies Mika Huhtasalon jälkeen. Ässät eivät edenneet C-nuorten SM-sarjaan, vaan pelasivat kauden I-divisioonassa, jossa Lammikko teki 26 runkosarjaottelussa uskomattomat tehot 52+51=103. Hän teki sarjan kaikkien aikojen piste- ja maaliennätyksen. Kevään 2012 pudotuspeleissä Lammikko oli sarjan paras syöttäjä ja Ässien paras pistemies tehoilla 11+15=26. Kaudella 2012–2013 hän oli Ässien B-nuorten paras syöttäjä ja toiseksi paras pistemies Matias Varttisen jälkeen. Lammikko pelasi osan kaudestaan myös joukkueen A-nuorissa.


title: Juho Lammikko

text: Atlant varasi Lammikon kolmannella kierroksella 102. pelaajana . Kaudeksi 2013–2014 hänet nostettiin Ässien SM-liigarinkiin. 17-vuotias Lammikko teki liigadebyyttinsä 19. syyskuuta 2013 vieraissa Helsingin IFK:ta vastaan, kun Kamil Kreps joutui sivuun. Kaikkiaan hän pelasi kauden aikana 20 SM-liigaottelua ja sai yhden syöttöpisteen.


title: Juho Lammikko

text: Florida Panthers varasi Lammikon kolmannella kierroksella 65. pelaajana . Samana kesänä hänet varasi myös OHL-joukkue Kingston Frontenacs 43. pelaajana . Elokuussa Lammikko solmi kaksivuotisen jatkosopimuksen Ässien kanssa, mutta sopi samalla siirtyneensä lainalle Frontenacsiin kaudeksi 2014–2015. Hän voitti joukkueen sisäisen tehotilaston lukemalla +23. Toukokuussa 2015 Atlant kauppasi Lammikon KHL-oikeudet useiden pelaajien kaupassa SKA Pietariin. Samana kesänä USHL-joukkue Madison Capitols varasi hänet 216. pelaajana.


title: Juho Lammikko

text: Lammikko palasi alkuperäisen sopimuksensa mukaisesti taas Ässiin kaudeksi 2015–2016. Hän avasi maalitilinsä SM-liigassa heti kahdella osumalla kauden kolmannella kierroksella 18. syyskuuta 2015 vieraissa KooKoota vastaan. Lammikko pelasi lopulta vain viisi runkosarjaottelua, kunnes hän palasi takaisin OHL:ään Frontenacsin vahvuuteen. Lammikko jakoi joukkueen sisäisen pistepörssin kolmannen sijan Michael Dal Collen kanssa tehoilla 22+33=55.


title: Juho Lammikko

text: Huhtikuussa 2016 Lammikko teki kolmivuotisen tulokassopimuksen Florida Panthersin kanssa. Hän liittyi samalla loppukevääksi AHL-joukkue Portland Piratesin vahvuuteen. Lammikko pelasi siellä yhden runkosarjaottelun. Kauden 2016–2017 hän pelasi kokonaan Panthersin uudessa farmijoukkueessa, Springfield Thunderbirdsissa, jossa Lammikon tulokaskausi toi 47 runkosarjaottelussa tehot 6+5=11. Myös kauden 2017–2018 hän pelasi siellä kokonaan tehden AHL:n runkosarjassa 28 tehopistettä.


title: Juho Lammikko

text: Myös syksyn 2018 harjoitusleirin päätteeksi Lammikko lähetettiin Thunderbirdsiin, mutta vain yhden siellä pelatun ottelun jälkeen hänet nostettiin Panthersin NHL-joukkueen vahvuuteen, kun Derek MacKenzie loukkaantui. Lammikko teki NHL-debyyttinsä runkosarjan toisella kierroksella 11. lokakuuta 2018 Columbus Blue Jacketsia vastaan. Hänet merkittiin Panthersin nelossentteriksi laidoilleen Colton Sceviour ja Troy Brouwer. Lammikko sai ottelussa jääaikaa 9.43 minuuttia ja hän keräsi teholukeman +1. Lammikko teki ensimmäisen NHL-pisteensä 12. marraskuuta 2018 Ottawa Senatorsia vastaan syöttämällä Troy Brouwerin tekemän maalin ottelussa. 19. marraskuuta 2018 vieraissa Ottawa Senatorsia vastaan hän onnistui tekemään nelosketjun roolistaan huolimatta neljä syöttöpistettä, joista kaikki olivat ykkössyöttöjä tasakentällisin pelatessa. Lammikon kolmas syöttö Frank Vatranon tekemään maaliin jäi Panthersin 5–7-voittoon päättyneen ottelun ratkaisumaalin ykkössyöttöpisteeksi. Hänet valittiin ottelun ykköstähdeksi. Lammikosta tuli Panthersin seurahistorian ensimmäinen yhdessä ottelussa neljä syöttöpistettä tehnyt tulokaspelaaja.


title: Juho Lammikko

text: Lammikko pelasi alle 20-vuotiaiden MM-kilpailuissa vuonna 2016, jolloin hän voitti maailmanmestaruuden. Vuoden 2015 turnaukseen Lammikko putosi viimeisten joukossa Suomen MM-leiriryhmästä. Hän pelasi myös alle 18-vuotiaiden MM-kilpailuissa vuonna 2014, jolloin Lammikko oli Suomen paras pistemies ja syöttäjä tehoilla 2+4=6.


title: Juho Lammikko

text: Lammikko pelasi myös alle 18-vuotiaiden Ivan Hlinkan muistoturnauksessa vuonna 2013, jolloin hän oli tehoilla 3+3=6 Suomen paras maalintekijä Mikko Rantasen kanssa sekä toiseksi paras pistemies hänen jälkeensä. Lammikko edusti samana vuonna myös alle 17-vuotiaiden maajoukkuetta World U-17 Hockey Challengessa sekä Euroopan nuorten olympiafestivaaleilla, josta hän voitti kultaa ja oli Suomen paras pistemies tehoilla 4+2=6.


title: Ratsastajia

text: Ratsastajia on ranskalaisen taiteilijan Hippolyte Flandrinin ajoittamaton mustepiirros. Kooltaan tämä pikkutyö on 14×19 cm ja se kuuluu Ateneumin taidemuseon Ester ja Jalo Sihtolan lahjoituskokoelmaan.


title: Ratsastajia

text: Lyonilainen Hippolyte Flandrin saapui Pariisiin 20-vuotiaana vuonna 1829, jossa hän pääsi Ingresin oppilaaksi. Hän olikin menestyksekäs ja voitti Prix de Romen vuonna 1832. Tämän jälkeen hän vietti pitkiä aikoja Roomassa, jossa hän kuolikin vuonna 1864. Flandrin oli taidokas piirtäjä. Aiheina uskonnolliset aiheet olivat hänelle läheisiä. Ja parhaiten hänet muistetaankin muotokuvista ja kirkkofreskoista..


title: Tulo juhlaan

text: Tulo juhlaan on ranskalaisen graafikon ja kuvittajan Jean-Louis Forainin ajoittamaton viivasyövytystyö. Kooltaan tämä pikkutyö on 17,4×11,6 cm ja se kuuluu Ateneumin taidemuseon Ester ja Jalo Sihtolan lahjoituskokoelmiin.


title: Tulo juhlaan

text: Jean-Louis Forain oli aktiivinen graafikko ja kuvittaja 1870-luvun puolivälistä alkaen. Hän kuvasi töissään pariisilaiselämää , myöhemmin myös sosiaalisesti kantaa ottavalla tavalla. Aikaisemmin hän oli osallistunut muutamiin impressionistisiin näyttelyihin ollen Manetin ja Edgar Degasin ystävä.


title: Tulo juhlaan

text: "Tulo juhlaan"- työssä juhlavaatteisiin pukeutuneet pariskunnat, naiset ja knallipäiset miehet odottavat jonossa vuoroaan päästä riisumaan päällysvaatteensa. Lakeija auttaa parhaillaan etummaisena olevaa naista takin päältä saamisessa; ja naisen yllä onkin pitkä vaalea muutamin kukin koristeltu mekko.


title: Baseballin Euroopan-mestaruuskilpailujen B-sarja 2013

text: Vuonna 2013 Baseballin Euroopan-mestaruuskilpailujen B-sarja pelattiin kahtena erillisenä turnauksena. Lohkojen voittajat Venäjä ja Iso-Britannia selvisivät pääsarjan turnaukseen 2014 ja vastaavasti lohkojen viimeiset Irlanti ja Slovenia putosivat C-sarjan turnaukseen kesäksi 2014.


text: Wien, Itävalta


text:
- 2–3
Zürich, Sveitsi


text: - 0–2


title: Bermuda (Albert Gleizes)

text: Bermuda on ranskalaisen taiteilijan Albert Gleizesin maalaus (guassi, lyijykynä, vesiväri) vuodelta 1917. Kooltaan tämä työ on 22×28 cm ja se kuuluu Ateneumin taidemuseon Ester ja Jalo Sihtolan lahjoituskokoelmiin.


title: Bermuda (Albert Gleizes)

text: Albert Gleizes oli mukana kubismin synnyssä. Hän oli tutustunut Le Fauconiin, Robert Delaunay`hen ja Fernand Légeriin, mikä vaikutti suuresti asiaan. Gleizes julkaisi Jean Metzingerin kanssa kirjan kubismista (Du Cubisme), mutta myös vuonna 1923 teoksen "La Peinture", jota on pidetty yhtenä abstraktin taiteen tärkeimpänä ohjelmanjulistuksena. Albert Gleizes muutti vuonna 1916 New Yorkiin, josta hän keväällä 1916 teki matkan Barcelonaan. Täältä hän palasi syksyllä takaisin Bermudan kautta.


title: Bermuda (Albert Gleizes)

text: "Bermuda"- maalauksessa näkyy esittäviä kaupunkitaloja, näiden takana kapeita puita, muun maalauksen ollessa pilkottu kubistisesti. Gleises siirtyi täyteen abstraktioon 1920- luvun alussa.


title: Oskari Setänen

text: Oskari Juho Matias Setänen (s. 28. huhtikuuta 1994 Eura) on suomalainen jääkiekkomaalivahti, joka pelaa SM-liigajoukkue Rauman Lukossa.


title: Oskari Setänen

text: Setänen on Panelian Raikkaan kasvatti. Hän siirtyi juniorina sittemmin Rauman Lukkoon. Setänen teki joukkueen kanssa kolmivuotisen SM-liigasopimuksen toukokuussa 2012. Hän pelasi kauden 2012–2013 kuitenkin vielä Lukon A-nuorissa, joille Setänen torjui kauden päätteeksi SM-pronssia.


title: Oskari Setänen

text: Kaudeksi 2013–2014 Setänen nousi Lukon SM-liigajoukkueen kakkosmaalivahdiksi Ryan Zapolskille. Hän teki liigadebyyttinsä kauden neljännellä kierroksella 19. syyskuuta 2013 vieraissa Tampereen Ilvestä vastaan. Setänen torjui Lukon 2–1-tappioon päättynessä ottelussa 22 kertaa. Lokakuun 2013 lopulla hän joutui viikoiksi sivuun alaraajavamman takia. Jo samana päivänä Lukko hankki Setäsen tilalle kakkosmaalivahdikseen Simon Nielsenin. Kuntouduttuaan hän ehti pelata kuusi ottelua A-nuorissa, kunnes Lukko lainasi Setäsen tammikuussa 2014 loppukaudeksi Mestis-joukkue Mikkelin Jukureihin. Hän toimi loppukauden joukkueen ykkösmaalivahti ja voitti kauden päätteeksi Mestis-hopeaa.


title: Oskari Setänen

text: Kauteen 2014–2015 Setänen lähti taas Lukon kakkosmaalivahtina Zapolskille. Hän torjui 12 runkosarja- ja seitsemässä Mestarien liigan ottelussa. Setänen haki myös seitsemän Mestis-ottelun verran vauhtia KeuPa HT:n paidasta. Kaudeksi 2015–2016 hän siirtyi kaksivuotisella sopimuksella Turun Palloseuraan. Setänen jäi kauden ensimmäisissä CHL-otteluissa pääasiassa joukkueen kolmosmaalivahdiksi Teemu Lassilalle ja Aleksandr Georgijeville ja hän siirtyi kauden kynnyksellä Mestis-joukkue TuToon sekä hakemaan pelintuntumaa että paikkaamaan Petteri Similän loukkaantumista. Setänen pelasi joukkueessa kaksi ottelua varsin haparoiden torjuntaprosentilla 77,8, kunnes hän palasi syyskuun lopulla Similän kuntouduttua takaisin TPS:n vahvuuteen. Lokakuussa 2015 seura lainasi Setäsen Rovaniemen Kiekkoon. Jo seuraavana päivänä RoKi-visiittinsä jälkeen hän siirtyi lokakuun loppuun asti kestäneellä sopimuksella Porin Ässiin paikkaamaan Ari Ahosen loukkaantumista. Setänen sai Andreas Bernardin takana kuitenkin peliaikaa vain vajaan kuuden minuutin ajan 31. lokakuuta 2015 pelatussa ottelussa Rauman Lukkoa vastaan, kun hänet vaihdettiin Bernardin tilalle Ässien maaliin ottelun toisessa erässä. Setänen sai ottelussa kauden ensimmäiset peliminuuttinsa SM-liigassa. Marraskuussa hän siirtyi alustavasti loppukauden kattavalla sopimuksella jo kauden neljänteen lainajoukkueeseensa, Mestis-joukkue Savonlinnan Pallokerhoon.


title: Oskari Setänen

text: Setänen palasi SaPKossa marraskuussa 2015 vain kolme ottelua, kunnes TPS kutsui hänet taas vahvuuteensa Teemu Lassilan saatua peräti seitsemän ottelun mittaisen pelikiellon huidottuaan 18. marraskuuta 2015 pelatussa ottelussa Ässien Josh Grattonia mailalla kasvoihin. Setänen käytti mahdollisuutensa vahvasti ja hän torjui TPS:n maalilla myös joukkueen kahdessa CHL:n playoff-ottelussa Rauman Lukkoa vastaan, vaikka Lassila olisi ollut edustuskelpoinen CHL-otteluissa. Setänen nousi kauden 2015–2016 mittaan TPS:n pääasialliseksi vastuunkantajaksi ja pelasi 26 runkosarjaottelua torjuen kaksi nollapeliä, kunnes hän loukkaantui runkosarjan toiseksi viimeisellä kierroksella, eikä kuntoutunut alavartalovammastaan enää pudotuspeleihin.


title: Oskari Setänen

text: Kauteen 2016–2017 Setänen lähti TPS:n lähtökohtaisena ykkösmaalivahtina. Hän pelasi runkosarjassa 35 ottelua torjuen kolme nollapeliä. Tammikuussa 2017 Setänen teki joukkueen kanssa vuoden mittaisen jatkosopimuksen. Myös kaudella 2017–2018 hän toimi TPS:n pääasiallisena vastuunkantajana ja pelasi joukkueen kaikki kuusi CHL-ottelua. Kauden mittaan Setänen jakoi kuitenkin tasaisesti torjuntavastuuta Rasmus Tirrosen kanssa.


title: Oskari Setänen

text: Setänen palasi kaudeksi 2018–2019 kaksivuotisella sopimuksella Rauman Lukkoon.


title: Oskari Setänen

text: Setänen pelasi World U-17 Hockey Challengessa vuonna 2011. Yhteensä hän on pelannut viisi nuorten ja 11 poikien maaottelua.


title: Oskari Setänen

text: Setäsen isoveli Eetu on alempien sarjojen jalkapalloilija ja nykyään sanomalehti "Länsi-Suomen" urheilutoimittaja.


title: Farofa

text: Farofa on paahdettu maniokkijauhoseos, vaikka sitä tehdään myös maissijauhoista, ja maku voi vaihdella. Se on yleinen ruoka Etelä-Amerikassa ja Länsi-Afrikassa, etenkin Brasiliassa ja Nigeriassa, missä ruoka on tunnettu. Sitä voi ostaa kaupasta valmiina ja pakattuna, mutta usein se valmistetaan itse perheen omilla resepteillä. Monissa resepteissä myös vaihtelee suolan ja savustetun lihan määrä sekä mausteiden tulisuus.


title: Rutunan kirkko

text: Rutunan kirkko oli Huittisiin kuuluneen Kauvatsan kappeliseurakunnan ensimmäinen kirkko. Se purettiin vuonna 1800, jolloin seurakunnan uusi kirkko rakennettiin Kauvatsan nykyisen kirkon paikalle. Rutunan kirkon ympärillä oli myös hautausmaa, jonne haudattiin kaikkiaan yli 700 vainajaa. Nykyään vanhan kirkkomaan alue on aidattu puistoksi ja paikalla on muistomerkki.


title: Rutunan kirkko

text: Kauvatsan ensimmäinen kirkkorakennus valmistui vuonna 1646 Rutunan tilan maille Kauvatsanjoen tuntumaan. Se oli kuitenkin vain "julkinen tupa", eikä varsinainen kirkko. Rakennus purettiin epäkäytännöllisyytensä vuoksi 1689 ja sen tilalle rakennettiin uusi kirkko. Se sijaitsi noin viidenkymmenen metrin päässä Rutunan talosta. Ison vihan jälkeen kirkko laudoitettiin ja tervattiin. 1740-luvulla kirkkoon rakennettiin sakasti.


title: Rutunan kirkko

text: Vuonna 1781 pidetyssä piispantarkistuksessa otettiin esille uuden kirkon rakentaminen. Osa seurakuntalaisista jätti piispalle kirjeen, missä he pyysivät kirkon siirtämistä Rutunasta muutamaa kilometriä pohjoisemmaksi Yttilän kylään. Rutunan kirkon sanottiin olevan kaukana kylistä ja ajoteistä, ja se oli myös käynyt ahtaaksi. Hanke kuitenkin lykkäytyi, koska Huittisten emäkirkkoa piti laajentaa. Isännillä, jotka eivät halunneet näitä työtaakkoja yhtä aikaa, oli manttaalienemmistö äänestyksessä. Lisäksi rovasti Nils Idman nuoremman mielestä Rutunan kirkko oli toistaiseksi riittävä sekä kunnoltaan että tiloiltaan.


title: Rutunan kirkko

text: Kun Huittisten kirkko oli laajennettu, kauvatsalaiset päättivät syyskuussa 1798 pidetyssä kappelinkokouksessa, että uusi kirkko rakennetaan Yttilään. Rutunan kirkko purettiin vuonna 1800 ja sen kelvollinen aines käytettiin Yttilän pyhäkköön. Uusi kirkko ympäröivine kiviaitoineen oli valmis vuoden 1801 syksyllä.


title: Nils Holm

text: Nils Gustav Holm (s. 9. huhtikuuta 1943 Jomala, Ahvenanmaa) on suomalainen uskontotieteilijä ja Åbo Akademin uskontotieteen professori 1981–2008. Hän toimii lisäksi dosenttina Uppsalan ja Helsingin yliopistoissa. Holm väitteli teologian tohtoriksi 1976.


title: Nils Holm

text: Holm on tutkinut helluntailaisuutta, kielilläpuhumista sekä intensiivistä mystiikkaa.


title: Jewish Defense League

text: The Jewish Defense League(JDL; suomeksi "Juutalainen Puolustusliitto") on juutalainen, USA:ssa 1968 perustettu järjestö jonka päämääränä on "suojella juutalaisia antisemitismiltä kaikin tarvittavin keinoin". JDL:n epäiltiin juonineen pommi-iskua Fahd Mosque-moskeijaan Kalifornian Culver Cityyn. FBI kutsui JDL:ää "oikeistolaiseksi terroristiryhmäksi".


title: Jauho (sukunimi)

text: Jauho on suomenkielinen sukunimi. Tunnettuja Jauho-nimisiä henkilöitä:


title: Duettokerttuli

text: Duettokerttuli ("Myiothlypis bivittata") on kerttulien heimoon kuuluva varpuslintu.


title: Duettokerttuli

text: Duettokerttulia tavataan Argentiinassa, Boliviassa, Brasiliassa, Guyanassa, Perussa ja Venezuelassa. Sitä on kuvattu melko yleiseksi, mutta sen kannankehitys on laskeva. Lajin ei kuitenkaan uskota olevan vaarassa, ja se on luokiteltu elinvoimaiseksi.


title: Oliivikulmakerttuli

text: Oliivikulmakerttuli ("Myiothlypis chrysogaster") on kerttulien heimoon kuuluva varpuslintu.


title: Oliivikulmakerttuli

text: Oliivikulmakerttulia tavataan Boliviassa, Kolumbiassa, Ecuadorissa ja Perussa. Sitä on kuvattu harvinaiseksi ja laikuttaisesti levittäytyneeksi, ja sen kannankehitys on laskeva. Lajin levinneisyysalue on kuitenkin laaja, eikä sen uskota olevan vaarassa, joten oliivikulmakerttuli on luokiteltu elinvoimaiseksi.


title: Kenttäkerttuli

text: Kenttäkerttuli ("Myiothlypis flaveola") on kerttulien heimoon kuuluva varpuslintu.


title: Kenttäkerttuli

text: Kenttäkerttulia tavataan laajalla alueella Etelä-Amerikan keskiosissa sekä Kolumbiassa ja Venezuelassa. Lajia on kuvattu melko yleiseksi, mutta sen kannankehitys on laskeva. Se ei kuitenkaan uskota olevan vaarassa, ja laji on luokiteltu elinvoimaiseksi.


title: Keltakulmakerttuli

text: Keltakulmakerttuli ("Myiothlypis luteoviridis") on kerttulien heimoon kuuluva varpuslintu.


title: Keltakulmakerttuli

text: Keltakulmakerttulia tavataan Boliviassa, Kolumbiassa, Ecuadorissa, Perussa ja Venezuelassa. Sitä on kuvattu yleiseksi, mutta sen kannankehitys on laskeva. Lajin ei kuitenkaan uskota olevan vaarassa, ja se on luokiteltu elinvoimaiseksi.


title: Inkakerttuli

text: Inkakerttuli ("Myiothlypis signata") on kerttulien heimoon kuuluva varpuslintu.


title: Inkakerttuli

text: Inkakerttulia tavataan Argentiinassa, Boliviassa, Kolumbiassa ja Perussa. Sitä on kuvattu melko yleiseksi, mutta sen kannankehitys on laskeva. Lajin ei kuitenkaan uskota olevan vaarassa, ja se on luokiteltu elinvoimaiseksi.


title: Mustakruunukerttuli

text: Mustakruunukerttuli ("Myiothlypis nigrocristata") on kerttulien heimoon kuuluva varpuslintu.


title: Mustakruunukerttuli

text: Mustakruunukerttulia tavataan Kolumbiassa, Ecuador, Perussa ja Venezuelassa. Sitä on kuvattu yleiseksi, mutta sen kannankehitys on laskeva. Lajin ei kuitenkaan uskota olevan vaarassa, ja se on luokiteltu elinvoimaiseksi.


title: Venezuelankerttuli

text: Venezuelankerttuli ("Basileuterus griseiceps") on kerttulien heimoon kuuluva varpuslintu.


title: Venezuelankerttuli

text: Venezuelankerttulia tavataan pienellä alueella Venezuelan koillisosissa. Sen kannaksi arvioidaan 2 500–9 999 yksilöä. Laji on luokiteltu erittäin uhanalaiseksi, koska sen elinympäristöt lajin pienellä esiintymisalueella ovat tuhoutumassa.


title: Venezuelankerttuli

text: Venezuelankerttuli elää pääasiassa koskemattomissa subtrooppisissa metsissä. Se voi elää myös luonnontilattomissa metsissä, jos niissä on tiheä aluskasvillisuus. Lajia on tavattu 1 200–2 440, mutta pääasiassa 1 400–2 100 metrin kordeulla merenpinnasta.


title: Nivalan paloasema

text: Nivalan paloasema on Nivalassa sijaitseva Jokilaaksojen pelastuslaitoksen käytössä oleva paloasema. Se sijaitsee vajaan kilometrin päässä Nivalan keskustasta Haapajärvelle päin Haapajärventien varrella. Paloasema on valmistunut vuonna 2010. Paloasema on Jokilaaksojen pelastuslaitoksen paloasema numero 18.


title: Nivalan paloasema

text: Nivalan vanha paloasema oli rakennettu vuonna 1966 ja se sijaitsi kaupungintalon vieressä Maitotiellä. Rakennus toimii tällä hetkellä paikallisen yrityksen varastona.


title: Nivalan paloasema

text: Paloasema oli tiloiltaan ahdas ja epäkäytännöllinen (esim. ajoneuvokalustoa oli sijoitettuna myös muissa lähistöllä olevissa halleissa) ja lisäksi se oli homeessa. Viimeiset pari vuotta ennen uutta paloasemaa mm. henkilökunnan toimistot olivat sijoitettuna paloaseman pihalle parakkeihin.


title: Nivalan paloasema

text: Nivalan uuden paloaseman rakentaminen alkoi elokuussa 2009. Paloasemarakennuksen kustannusarvio oli noin 2,6 miljoonaa euroa. Palosuojelurahasto myönsi paloaseman rakentamiseen 350 000 euroa tukea.


title: Nivalan paloasema

text: Paloaseman rakennutti Nivalan Teollisuuskylä Oy, joka vuokrasi rakennuksen Nivalan kaupungille ja siten pelastuslaitoksen käyttöön. Uusi paloasema otettiin käyttöön 20.3.2010.


title: Nivalan paloasema

text: Uuden paloaseman myötä paloaseman lähtöajat lyhenivät huomattavasti VPK:n henkilöstön asuessa valtaosin kaupungin Haapajärven puolella ja kaikki kalusto saatiin sijoitettua ns. yhden katon alle.Nivalan paloasemalla ei ole pelastustoimen ympärivuorokautista miehitystä, hoitotason ambulanssi on välittömässä lähtövalmiudessa ympärivuorokautisesti ja perustason ambulanssi joka päivä kello 8-20. Pelastustoimen lähtövalmius on varmistettu virka-ajan ulkopuolella vapaamuotoisella varallaololla, ja on vähintään 1+3 henkilöä 5 minuutin lähtövalmiudella kaikkina vuorokaudenaikoina.


title: Nivalan paloasema

text: Paloasemalla työskentelee Nivalan paloasemaryhmän päällikkö, palomestari, ylipalomies, palomies, varustehuoltaja (hoitaa koko pelastuslaitoksen varustehuollon)(edelliset virka-aikana) sekä ambulanssien henkilökunta.


title: Nivalan paloasema

text: Pelastustoimen operatiivisen toiminnan paloasemalta hoitaa yhdessä vakinaisen henkilökunnan kanssa vuonna 1914 perustettu Nivalan VPK.


title: Pávlos Fýssas

text: Pávlos Fýssas (, taiteilijanimeltään Killah P, 10. huhtikuuta 1979 – 18. syyskuuta 2013 Ateena) oli kreikkalainen kansalaisaktivisti ja rap-artisti.


title: Pávlos Fýssas

text: Muun muassa antifasistisessa toiminnassa mukana ollutta Fýssasta puukotettiin syyskuussa 2013 Pireuksen satamakaupungissa hänen ollessaan poistumassa tyttöystävänsä kanssa paikallisesta kahvilasta. Fýssas kuoli myöhemmin ateenalaisessa sairaalassa. Puukotuksesta pidätettiin 45-vuotias äärioikeistolaisen Kultainen aamunkoitto -puolueen jäsen.


title: Pávlos Fýssas

text: Fýssaksen murha aiheutti Kreikassa mellakoita, jossa väkijoukot hyökkäsivät Kultaisen aamunkoiton toimistoihin eri puolilla maata. Poliisi suoritti myös useita iskuja puolueen tiloihin. Hänen puukotuksensa oli ensimmäinen vakava väkivallanteko, joka kyettiin yhdistämään suoraan Kultaisen aamunkoiton jäseniin. Tapauksen johdosta Kreikan hallitus harkitsi puolueen kieltämistä.


title: Bo Ekelund

text: Bo Daniel Ekelund (26. heinäkuuta 1894 Gävle, Ruotsi – 1. huhtikuuta 1983, Saltsjöbaden, Ruotsi) oli ruotsalainen urheilujohtaja ja yritysjohtaja ja olympiapronssia Antwerpenissä saavuttanut korkeushyppääjä.


title: Bo Ekelund

text: Ammatillisen uransa Bo Ekelund teki yritysjohdossa. Hän aloitti AB Armerad Betong -yrityksessä 1923. Hänestä tuli yrityksen toimitusjohtaja vuosiksi 1951–1960 ja yrityksen hallituksen puheenjohtaja 1960–1967.


title: Bo Ekelund

text: Ekelundin päälaji urheilussa oli korkeushyppy. Siinä hän saavutti olympiapronssia Antwerpenin kisoissa 1920 tuloksella 190. Ruotsin mestaruuden hän voitti kahdesti, vuosina 1919 ja 1920. Hän teki vuonna 1919 sen aikaisen Ruotsin ennätyksen 193 cm. Urheilu-urallaan Ekelund edusti Tukholman Studenters IF- sekä malmöläisiä Malmö AI- ja IFK Malmö -seuroja. Hän oli uransa jälkeen vielä IFK Malmön puheenjohtaja vuosina 1934–1945. Urheilumenestyksensä perusteella hänet valittiin Ruotsin yleisurheilijoiden Fall of Fameen eli Stora Grabbareihin numerolla 39. Hän itse oli ideoimassa Stora Grabbar -toimintaa, joka luotiin vuonna 1928.


title: Bo Ekelund

text: Uransa jälkeen hän jatkoi ensin kansallisena urheilujohtajana ja edelleen kansainvälisenä tunnettuna ja arvostettuna urheilujohtajana. Hän oli Ruotsin yleisurheiluliiton puheenjohtaja vuosina 1925–1934. Vuodesta 1926 hänet valittiin Ruotsin urheiluliiton hallitukseen ja 1929 Ruotsin olympiakomiteaan, jossa hän toimi vuoteen 1966. Tehtävässään Ruotsin yleisurheiluliiton puheenjohtajana hän oli läheisessä kanssakäymisessä Suomen vastaavan järjestön Suomen Urheiluliiton (SUL) ja sen puheenjohtajan Urho Kekkosen kanssa yli 20 vuoden ajan 1920-luvun lopulta aina 1950-luvun alkuun.


title: Bo Ekelund

text: Ekelundin kansainvälinen urheilujohtajaura alkoi vuonna 1926, kun hänet valittiin Kansainvälisen yleisurheiluliiton IAAF:n sääntökomiteaan, 1930 sihteeriksi vuoteen 1946 ja vuodesta 1946 sen hallituksen jäseneksi. Vuonna 1938 hän oli Pariisissa järjestettyjen yleisurheilun EM-kisoihin IAAF:n asettama ylijohtaja. Vuonna 1948 hänet valittiin kreivi Clarence von Rosenin seuraajana Kansainvälisen olympiakomitean (KOK) ruotsalaisjäseneksi, jossa tehtävässä hän toimi aina vuoteen 1965. Vuosina 1957–1962 hän toimi KOK:n toimeenpanevassa komiteassa. Hänen päättäessään uransa KOK:n toimeenpanevassa komiteassa Ruotsin vahva pitkäaikainen asema olympialiikkeen ylimmässä johdossa päättyi. Ekelund joutui hankalaan tilanteeseen vuoden 1932 Los Angelesin olympialaisissa, kun Paavo Nurmi julistettiin ammattilaiseksi. Hän leimautui KOK:n silloisen ruotsalaisen varapuheenjohtajan Sigfrid Edströmin kanssa pääsyylliseksi Nurmen ammattilaiseksi julistamiseen.


title: Bo Ekelund

text: Vuonna 1983 eli Ekelundin kuolinvuonna ruotsalainen Urheilun ystävät -järjestö eli Riksidrottens Vänner (Föreningen RV) päätti perustaa Bo Ekelunin nimeä kantavan rahaston, josta annetaan vuosittain urheilun järjestötoiminnassa toimivalle johtajalle stipendi.


title: Marseillen vanha satama

text: Marseillen vanha satama ("Vieux-Port") on fokaialaisten vuonna 600 eaa. suojaisaan lahdenpoukamaan perustaman Massilian kaupungin satama. Massiliasta on kehittynyt vuosisatojen saatossa Ranskan toiseksi suurin kaupunki Marseille. Suurin osa kaupungin historiallisista nähtävyyksistä on tämän vanhan sataman lähistöllä. Satama-altaan suuta on vartioimassa kaksi linnaketta: Fort Saint-Jean ja Fort Saint-Nicolas. Nykypäivän valtamerialuksille on rakennettu uusi satama läheisiin Jollietten altaisiin.


title: Marseillen vanha satama

text: Kartan numerointi: 1. Jardin des vestiges, 2. Marseillen historiallinen museo, 3. Palais de la Bourse, 4. Église des Augustins, 5. Place du Général-de-Gaulle, 6. Marseillen ooppera, 7. Oikeuspalatsi, 8. Fort Saint-Nicolas, 9. Palais du Pharo, 10. Fort Saint-Jean, 11. Église Saint-Laurent, 12. Kaupungintalo, 13. Place Jules-Verne, 14. Hôtel Daviel, 15. Église Notre-Dame-des-Accoules, 16. Place de Lenche, 17. Place des Moulins, 18. Hôtel-Dieu, 19. Église Saint-Cannat, 20. La Vieille Charité, 21. Marseillen katedraali.


title: Santamartankerttuli

text: Santamartankerttuli ("Myiothlypis basilica") on kerttulien heimoon kuuluva varpuslintu.


title: Santamartankerttuli

text: Santamartankerttulia tavataan pienellä ja hajanaisella alueella Sierra Nevada de Santa Martan vuoristossa Kolumbiassa. Sen kannaksi arvioidaan 1 000–2 499 yksilöä. Laji on luokiteltu vaarantuneeksi pienen levinneisyytensä vuoksi.


title: Santamartankerttuli

text: Santamartankerttuli elää kosteissa vuoristometsissä, usein pienten vuoristopurojen läheisyydessä. Sen elinympäristöissä esiintyy usein "Chusquea"-suvun bambuja. Lajia on havaittu 2 100–3 000 metrin korkeudella merenpinnasta.


title: Harmaarintakerttuli

text: Harmaarintakerttuli ("Myiothlypis cinereicollis") on kerttulien heimoon kuuluva varpuslintu.


title: Harmaarintakerttuli

text: Harmaarintakerttulia tavataan Venezuelan länsiosissa ja Kolumbian koillisosissa. Lajia on kuvattu harvinaiseksi ja paikalliseksi, ja se on vähenemässä elinympäristöjen tuhoutumisen vuoksi. Harmaarintakerttuli on luokiteltu silmälläpidettäväksi.


title: Harmaarintakerttuli

text: Harmaarintakerttuli elää vuoristometsissä ja metsänreunoilla 800–2 100 metrin korkeudella merenpinnasta.


title: Citizen Peter

text: Citizen Peter on Antti Alasen ja saksalaisen kriitikon Olaf Möllerin toimittama teos suomalaisesta elokuvahistorioitsija ja -ohjaaja Peter von Baghista. Teos ilmestyi 2013, ja sen on kustantanut Like. Teos sisältää 50 von Baghin tuntevan elokuva-alan ja sen ulkopuolisten kirjoittajan tekstejä ja muistikuvia sekä valokuvia. Kyseessä on juhlakirja 70 vuotta täyttäneelle von Baghille ja se on tehty hänen luvallaan.


title: Citizen Peter

text: Teoksen motoksi on merkitty von Baghin sanat: "Jos sinulla on neljä projektia kesken etkä tiedä, miten selviäisit niistä, ota vielä yksi", jotka kuvaavat hänen tyyliään ja tahtiaan.


title: Citizen Peter

text: Mukana on eri kirjoittajien artikkeleiden lisäksi myös von Baghin omaa, ennen julkaisematonta materiaalia, luettelot hänen kirjoistaan, elokuvistaan ja radio- ja televisio-ohjelmistaan sekä luettelot Love Kirjat -kustantamon julkaisuista ja Sodankylän elokuvajuhlien vieraista.


title: Citizen Peter

text: Kirjan nimi tuo mieleen Orson Wellesin elokuvan "Citizen Kane", kuten Antti Alanen alkusanoissa sanoo, mutta kirjan toisen toimittajan Olaf Möllerin mukaan viittaus liittyy pikemminkin von Baghin erääseen tv-dokumenttiin, Pekka ja Pätkä -ohjaaja Armand Lohikosken muotokuvaan "Kansalainen Puupää", sillä "Peter välittää Lohikosken tapaisista henkilöistä ja asioista, joista muut eivät välitä".


title: Citizen Peter

text: Arviossaan Risto Löf toteaa, että kirja on onnistunut välttämään juhlakirjojen pahimman ongelman pönötyksen, joskin turhilta ylisanoilta ei täysin ole vältytty.


title: Laatokan ja Äänisjärven taistelut

text: Laatokan ja Äänisjärven taistelut käytiin toisessa maailmansodassa Suomen ja Neuvostoliiton välillä Laatokalla ja Äänisjärvellä talvi- ja jatkosodassa. Ennen sotaa Suomen ja Neuvostoliiton laivastojen kokoa Laatokalla oli supistettu Tarton rauhan mukaisesti. Suurin sota-aluksen sallittu koko oli maksimissaan 100 tonnia ja aseistuksen kaliiberi enintään 47 mm.


title: Laatokan ja Äänisjärven taistelut

text: Talvisodan aikaan operaatiot Laatokalla olivat vähäisiä, koska järvi oli jäässä suurimman osan ajasta. Koska talven edetessä joukkojen ja tavarankuljetukset jään yli tulivat yhä tärkeämmiksi, suomalaiset olivat yrittäneet motittaneet neuvostojoukkoja järven pohjoispuolelle Kitilän lähistölle. Kitilän joukot kuitenkin pystyivät käyttämään jään yli kulkevia huoltoreittejä. Suomalaiset yrittivät toistuvasti pysäyttää huoltoa linnoittamalla saaret jäätien vieressä ja leikkaamalla railoja jäähän.


title: Laatokan ja Äänisjärven taistelut

text: Operaatio Barbarossan ja jatkosodan alettua Laatokasta tuli toistamiseen osa taistelutannerta. Neuvostoliiton ensimmäinen tehtävä oli evakuoida loukkuun jääneet puna-armeijan joukot järven pohjoispuolella etenevien suomalaisjoukkojen tieltä. Vetäytymiset olivat pääosin onnistuneita ja joukkojen tappiot olivat vähäisiä. Saksalaisten työnnyttyä kohti Leningradia ja piiritettyä kaupungin järven ylittävistä huoltoreiteistä tuli ensiarvoisen tärkeitä kaupunkia puolustaville joukoille. Koska jään muodostuminen esti aluksia kuljettamasta tarvikkeita, jäätiet muodostettiin järven jään kautta osana Elämän tietä.


title: Laatokan ja Äänisjärven taistelut

text: Kesällä 1942 suomalaiset olivat siirtäneet ainoastaan vanhentuneen moottoroidun torpedovene Sisun Laatokalle. Loput merivoimista koostuivat pienemmistä aluksista, siviiliveneistä ja kaapatuista kuljetusaluksista. Saksalaiset ja italialaiset lähettivät hieman omia joukkojaan järvelle muodostaen Laivasto-osasto K:n. Käyttämällä pääosin italialaisia moottoroituja torpedoveneitä ja saksalaisia tykistön proomuja, laivasto yritti useaan kertaan häiritä Leningradiin kulkevia huoltoreittejä Laatokalta. Osasto siirrettiin järven jäädyttyä sivuun ja se ei palannut seuraavana vuonna neuvostojoukkojen onnistuttua avaamaan reitin Leningradiin maitse tammikuussa 1943. Suomalaiset ostivat useita saksalaisia proomuja ja jalkaväen veneitä ja käyttivät niitä Laatokalla. He myös ostivat italialaisia moottoritorpedoveneitä ja käyttivät niitä itämerellä.


title: Laatokan ja Äänisjärven taistelut

text: Vuonna 1943 laivaston toiminta Laatokalla oli vähäistä. Vuonna 1944 Neuvostoliiton suurhyökkäyksessä Syvärin yli päämääränä Sortavalan valtaaminen järven pohjoispuolella, puna-armeijan jalkaväkiprikaatin joukot laskeutuivat Tuloksaan järven eteläpuolelle. Neuvostoliiton ilmavoimat estivät Suomen laivastoa haastamasta puna-armeijan joukkoja, mutta operaation edetessä, Suomalaisten laivue vahvistui kolmella vanhentuneella torpedoveneellä ja saksalaisilta ostetuilla kolmella ylimääräisellä proomulla, jotka tukivat Suomen maajoukkoja tykistöllä torjuen Neuvostoliiton hyökkäyksiä järven pohjoispuolella. Neuvostoliiton julistettua tulitauon, suurin osa Suomen merivoimista järvellä evakuoitiin maateiden kautta sovitun rajan yli. Myöhemmin Neuvostoliitto vaati luovutettavaksi saksalaisia proomuja ja jalkaväen veneitä jotka luovutettiin elokuussa 1945 Helsingissä.


title: Laatokan ja Äänisjärven taistelut

text: Kun suomalaiset joukot saavuttivat Äänisjärven vuonna 1941, he saivat haltuunsa useita Neuvostoliiton aluksia ja ne, jotka vetäytyvät puna-armeijan sotilaat olivat upottaneet matalikkoon. Yksi upotetuista partioveneistä nostettiin ja siirrettiin Äänisjärvelle nimellä "VTV 1" tukemaan laivaston toimintaa. Suomen laivastoon Äänisjärvellä kuuluivat tykkiveneet "Karhumäki" ja "Kontupohja", partioveneet "Väinö", "Urho", "Ilmari" ja "Limo" sekä 14 muuta moottoroitua venettä ja miinanraivaajaa. Suurin osa veneistä olivat vanhentuneita ja kyvyttömiä haastamaan edes pieniä Neuvostoliiton veneitä, jotka operoivat järvellä sodan aikana.


title: Laatokan ja Äänisjärven taistelut

text: Todettuaan että mahdollisuudet haastaa Neuvostoliiton merivoimia järvellä avovesikaudella onnistuneesti olivat pienet, suomalaiset korostivat pitkän kantaman partioita hyökkäämään Neuvostojoukkojen veneisiin niiden ollessa telakalla. Ensimmäinen onnistunut toiminta tapahtui järven jäällä keväällä 1942 suomen partioiden ylitettyä jään ja sytytettyä tuleen neuvostojoukkojen proomuja. Pieniä kahakoita jatkui koko vuoden 1942. Huomattavassa sitoutumisessa 4. syyskuuta kolme suomalaista alusta, jotka olivat saattamassa hinaajaa, hyökkäsivät Neuvostoliittolaisen höyrylaivan ja aseistettujen partioveneiden kimppuun ratkaisemattomin tuloksin. Talvella 1942–1943 Ääninen ei jäätynyt kunnolla, mikä esti toimet jään yli. Toinen ratkaisematon kohtaaminen Suomen ja Neuvostoliiton laivaston välillä järvellä tapahtui 13. syyskuuta 1943. Talvi 1943–1944 oli myös melko lämmin, jolloin alukset kykenivät purjehtimaan normaalisti järvellä.


title: Laatokan ja Äänisjärven taistelut

text: Koska liikennöintiverkostot rannalla olivat suhteellisen rajallisia, Suomen merivoimien päätehtävänä oli suojella materiaalienkuljetuksia järven yli. Kun Neuvostoliitto aloitti suurhyökkäyksen Karjalankannaksella vuonna 1944, suomalaiset olivat ennakoineet tämän ja evakuoineet joukkonsa Äänisjärveltä. Suomalaiset suojasivat onnistuneesti evakuointisaattueita 16.–27. kesäkuuta 1944 välisenä aikana, jonka jälkeen alukset riisuttiin aseista ja upotettiin. Vain VTV-1 säästettiin ja kuljetettiin rautateitse Baltiaan. Neuvostoliiton merivoimat aloittivat hyökkäyksensä Äänisjärvellä 26. kesäkuuta ja puna-armeijan hyökättyä Petroskoihin 28. kesäkuuta 1944, suomalaiset olivat jo poistuneet alueelta.


title: Royal Ravintolat

text: Royal Ravintolat Oy on pörssiyhtiö Restamaxin kesäkuusta 2018 omistama ravintolayhtiö. Sitä ennen se oli Suomen ravintola-alan suurin yksityinen yrityskokonaisuus. Siihen kuuluvat emoyhtiö Royal Ravintolat Oy sekä sen tytäryhtiöt Royal Konseptiravintolat Oy ja Sushi World Oy. Ravintolakonsernilla on Suomessa 44 yksilöllisempää ravintolaa sekä 20 Hanko Sushi- ja seitsemän Pizzarium-ravintolaa. Nämä työllistävät yhteensä runsas 1 000 henkilöä.


title: Royal Ravintolat

text: Yritys perustettiin 1990-luvun alussa Saaren ja Hynnisen perheiden perheyrityksenä. Yrityksen perheyritystausta on vaikuttanut yrityskulttuuriin vahvasti; Royal Ravintoloiden visiona on olla Suomen intohimoisin ravintola-alan yritys, jossa ei koskaan ajatella pelkästään rahaa. Ravintolakonserniin kuuluu monia Suomen ravintolahistoriassa tärkeää ravintolaa. Pörssiin tähynnyt Royal Ravintolat laajentui 2010-luvulla ostamalla Hanko Sushi- , Pizzarium- ja Sandro-pikaruokaketjut.


title: Royal Ravintolat

text: Keväällä 2018 Restamax osti Royal Ravintolat Oy:n.


title: Royal Ravintolat

text: Royal Ravintoloiden perustajat ovat Mia Saari sekä Pertti Hynninen. Mia Saaren ensimmäinen oma ravintola oli vuonna 1988 perustettu Diana Park Helsingin Erottajalla, joka kuitenkin kävi kannattamattomaksi Suomen 1990-luvun alun lamassa.


title: Royal Ravintolat

text: Pertti Hynninen ja Mia Saari hoitivat yhdessä NJK:n kesäravintolaa, Kulosaaren Casinoa ja Katajanokan Ravintola Sipulia. Mian aviomies, ravintola-alalla aiemmin työskennellyt Kasperi Saari, tuli kymmenvuotisen mainostoimistouransa jälkeen ravintolayhtiön toimitusjohtajaksi vuonna 1996.


title: Royal Ravintolat

text: Yhtiön perustajat aloittivat ravintolatoimintansa vuokraamalla ravintoloita. Vuonna 1997 yritys sai hoitaakseen Suomen ensimmäisen Holiday Inn -hotellin Messukeskuksen yhteydessä. Kun Scandic-ketju osti valtion ravintola- ja hotelliyhtiö Arctian, se myi ne perustettavalle yhtiölle Royal Ravintoloille, johon se tuli mukaan osakkaaksi sijoitusyhtiö Capmanin ohella. Royal Ravintolat oli pääomasijoitusyhtiön CapManin omistuksessa vuosina 1999–2003, jona aikana se kasvoi voimakkaasti. Vuonna 2003 Saaren ja Hynnisen perheet ostivat muut osakkaat ulos, ja perheyhtiöön tuli neljä tasavertaista omistajaa: Mia ja Kasperi Saari sekä Pertti ja Marianne Hynninen. Näin jatkettiin vuoteen 2011 saakka, jolloin pääomasijoittajaksi mukaan tuli Intera Partners.


title: Royal Ravintolat

text: Royal Ravintolat kasvoi nopeimmin vuonna 1998, kun se osti pääomasijoitusyhtiö Capmanin kanssa enemmistön Arctian ravintoloista Scandicilta, joka oli kiinnostunut pitämään vain Arctialta ostamansa hotellit. Capman luopui omistuksestaan vuonna 2003, mutta vuonna 2011 toinen pääomasijoittaja, vuonna 2007 perustettu helsinkiläinen Intera Partners, osti 65 prosentin enemmistön Royal Ravintoloista. Huhtikuussa 2017 Intera Partners kertoi, että he olivat hankkineet myös Saarien ja Hynnisten holdingyhtiön omistusosuuden. Tällöin pääomasijoitusyhtiön omistus oli noussut jo noin 80 prosenttiin ravintolakonsernista. Konsernin avainhenkilöillä oli loput omistuksesta.


title: Royal Ravintolat

text: Yritys perusti ja omisti vuosina 2008–2015 myös hotellit Haven ja Fabian, kunnes myi ne Kämp Groupille keskittyäkseen taas ravintolatoimintaan.


title: Royal Ravintolat

text:
Royal Ravintoloiden toimitusjohtaja vuoden 2014 toukokuusta lähtien on ollut Aku Vikström. Elokuussa 2017 Vikström viestitti Royal Ravintoloiden pyrkivän lähiaikoina listautumaan pörssiin. Samaa oli aiemmin samana vuonna vihjaillut pääomistaja Intera Partners. Keväällä 2018 Royal Ravintolat Oy myytiin pörssiyhtiö Restamaxille.
Loppukesällä 2017 ravintolakonserniin kuului Suomessa 44 yksilöllisempää ravintolaa sekä 20 Hanko Sushi-, seitsemän Pizzarium- ja neljä Sandro-ravintolaa.


title: Tigerhead

text: Tigerhead on virolaisen poplaulaja Iiris Vesikin kappale. Sen julkaisi Universal Music Group singlenä 31. toukokuuta 2013. Single on julkaistu osana Iiriksen ""Chinaberry Girl"" EP:tä. Kappaleesta tehty musiikkivideo voitti Estonian Music Awards -palkintogaalassa parhaan musiikkivideon palkinnon.


title: Juankosken lukio

text: Juankosken lukio on Kuopion Juankosken taajamassa sijaitseva oppilaitos.


title: Juankosken lukio

text: Koulussa voi opiskella yhdeksää kieltä ja yrittäjyyttä. Kielivalikoimaan kuuluvat ruotsin ja englannin lisäksi saksa, ranska, espanja, venäjä ja viro. Näiden lisäksi Isoverstaassa voi opiskella italiaa ja japania.


title: Juankosken lukio

text: Kansainvälisiä yhteyksiä pidetään yllä Comenius-projektien kautta. Lisäksi oppilasvaihtoa tehdään mm. Saksan Hamelnissa sijaitsevan Schiller Gymnasiumin kanssa.


title: Julius Holmberg

text: Julius Holmberg (22. heinäkuuta 1908 Nurmijärvi – 11. helmikuuta 1987 Helsinki) oli suomalainen eläinlääkäri ja Valtion eläinlääketieteellisen laitoksen johtaja professorin arvonimellä.


title: Julius Holmberg

text: Holmberg valmistui ylioppilaaksi 1927, eläinlääkäriksi 1934, eläinlääketieteen tohtoriksi 1936. Hän toimi Maatalousministeriön eläinlääkintäosaston ylimääräisenä eläinlääkärinä 1937–1946, valtion eläinlääketieteellisen laboratorion laboraattorina 1946–1951, eläinlääkintäneuvoksena ja toimistopäällikkönä 1952–1962, neuvottelukunnan johtajana 1963–1974, Valtion eläinlääketieteellisen laitoksen johtajana ja professorina 1963–1973. Hän oli Eläinlääketieteellisen korkeakoulun yleisen mikrobiologian opettaja 1947–1950.


title: Julius Holmberg

text: Hän sai eläinlääketieteen kunniatohtorin arvon Helsingin yliopistosta 1965 ja Norjasta 1970.


title: Otto Holmberg

text: Otto Walter Holmberg (26. tammikuuta 1868 Heinola – 17. toukokuuta 1942 Helsinki) oli suomalainen kenraalimajuri, jonka arvon hän sai 1918. Hän oli Nuutajärven lasitehtaan toimitusjohtajana 1907–1942. Kansalaissodassa hän oli ylipäällikön päämajan päivystävä kenraali.


title: Otto Holmberg

text: Holmbergin vanhemmat olivat majuri Otto Leopold Holmberg (1823–1908) ja Lydia Adolfina Ulrika Melcher Sofia Strömm (1826–1908). Hän oli naimisissa 1907–1920 Alma Alexandra Emilia Costianderin (1870–1920) kanssa ja vuodesta 1926 Hilda Engströmin (1882–1945) kanssa.


title: DEUS

text: dEUS on belgialainen rockyhtye, joka on perustettu Antwerpenissä vuonna 1991. Bändin nykyiset jäsenet ovat solisti-kitaristi Tom Barman, Klaas Janzoons (koskettimet, viulu), Stéphane Misseghers (rummut), Alan Gevaert (basso) sekä Mauro Pawlowski (kitara, taustalaulu).


title: Amelia Andersdotter

text: Amelia Andersdotter (s. 30. elokuuta 1987 Enköping) on ruotsalainen poliitikko. Hän nousi Euroopan parlamenttiin vuonna 2009 toisena jäsenenä Ruotsin Piraattipuolueen listoilta Christian Engströmin lisäksi. Kumpikaan ei kyennyt uusimaan paikkaansa vuoden 2014 eurovaaleissa, ja Piraattipuolue jää ilman edustusta Europarlamentissa.


title: Amelia Andersdotter

text: Andersdotter on ollut jäsenenä Euroopan parlamentin teollisuus-, tutkimus- ja energiavaliokunnassa sekä suhteista Korean niemimaahan vastaavassa valtuuskunnassa. Hän oli vaalikaudella 2009–2014 Euroopan Parlamentin nuorin jäsen.


title: Virkasuhde

text: Virkasuhde on julkisoikeudellinen palvelussuhde, jossa valtio tai kunta on työnantajana ja virkamies tai viranhaltija työn suorittajana.


title: Virkasuhde

text: Virkasuhteeseen on lain mukaan palkattava kaikki ne henkilöt, jotka käyttävät työssään merkittävää julkista valtaa. Kuten työsuhde, myös virkasuhde voi olla luonteeltaan määräaikainen tai osa-aikainen. Virkasuhteeseen voi sisältyä koeaika, jonka aikana virkasuhde voidaan purkaa ilman erityistä syytä. Määräaikaisuus voi kestää enintään viisi vuotta. Tätä pidemmät määräaikaisuudet katsotaan toistaiseksi voimassa oleviksi. Työsuhteesta poiketen määräaikaisen virkasuhteen voi irtisanoa kumpi tahansa osapuoli milloin vain, mikäli tähän on laillinen syy. Määräaikaisuuksien ketjuttaminen on kielletty samaan tapaan kuin työsuhteissakin.


title: Virkasuhde

text: Virkasuhteen oikeusvaikutukset ovat pääasiassa samat kuin työsuhteenkin. Merkittävin ero on, että virkamies on aina rikoslain virkarikossäännösten alainen ja että hänet voidaan pidättää virantoimituksesta rikostutkinnan ajaksi. Virkasuhteen lomauttamisen, irtisanomisen ja purkamisen edellytykset ovat pääosin samat. Virkamies valittaa kuitenkin laittomasta irtisanomisesta tai virkasuhteen purusta hallinto-oikeuteen yleisen alioikeuden sijasta. Mikäli irtisanominen tai virkasuhteen purku on aiheeton, virkamiehellä on oikeus päästä takaisin entisiin tehtäviinsä.


title: Ruijan Suomenkielinen Lehti

text: Ruijan Suomenkielinen Lehti oli suomenkielinen Norjan Vesisaaressa vuonna 1877 ilmestynyt sanomalehti. Ruijan Suomenkielisen Lehden perusti Israel Bergström, joka oli muuttanut Vesisaareen Ruotsin suomenkielisestä Länsipohjasta.


title: Ruijan Suomenkielinen Lehti

text: Lehden toimittajana toimi suomalainen ylioppilas J. G. Cajan. Päätoimittaja Bergström hoiti myös raha-asiat. Alkuvaikeutena oli, ettei sanomalehden painaneessa kirjapainossa ollut tarpeeksi ä-kirjaimia. Lehdessä oli uutisia Norjasta ja Suomesta, alueen suomalaisille suunnattua tietoa esimerkiksi kalastuksesta ja hylkeenpyynnistä sekä mainoksia. 1877 ulkomaanuutisista Ruijan Suomenkielinen Lehti käsitteli esimerkiksi Venäjän ja Turkin sotaa.


title: Ruijan Suomenkielinen Lehti

text: Ruijan Suomenkielinen Lehti oli tarkoitettu alueen suomenkieliselle väestölle, joka muodosti tuohon aikaan huomattavan osan Vesisaaren kunnan väestöstä. Paulaharjun mukaan Vesisaaren suomalaiset muodostivat väestön enemmistön 1870-luvulla ja Ruijassa asui ainakin 6000 suomenkielistä.


title: Ruijan Suomenkielinen Lehti

text: Alueen norjalainen hallinto ei kuitenkaan hyväksynyt suomenkielistä sanomalehteä. Norjan viranomaiset ja papit ryhtyivät vastatoimiin lehteä vastaan. Harvoja norjalaisia, jotka julkisesti puolustivat Ruijan Suomenkielistä Lehteä oli Karl Akre, joka oli opettanut paikallisia suomalaisia. Norjalaisten vastustus johtui maan hallituksen politiikasta, joka pyrki assimiloimaan saamen- ja suomenkieliset vähemmistöt norjalaisiin.


title: Ruijan Suomenkielinen Lehti

text: Ruijan Suomenkielinen Lehti lakkasi ilmestymästä vain 25 numeron jälkeen. Lehti ilmestyi 1.7 - 12.12.1877.


title: Otto Maja

text: Otto Maja (s. 14. syyskuuta 1987) on suomalainen kuvataiteilija, joka on erikoistunut katutaiteeseen.


title: Otto Maja

text: Helsingissä asuva Maja on opiskellut muun muassa graafista suunnittelua Kymenlaakson opistossa Anjalankoskella sekä toiminut opettajana samassa oppilaitoksessa. Helsingin lisäksi Maja on asunut ja työskennellyt myös Jurvalla. Majalla on ollut useita näyttelyitä eri puolilla Suomea. Vuonna 2012 hän osallistui yhteisnäyttelyyn Porin taidemuseossa muun muassa italialaisen katutaiteilijan Blun sekä ranskalaisen Invaderin kanssa.


title: Otto Maja

text: Heinäkuussa 2013 Otto Maja toteutti Pauligin sponsoroimana Suomen suurimman seinämaalauksen Porin Postitalon seinään. Hän kuuluu myös Nimi-taidekollektiivin perustajiin. Sen tarkoituksena on esitellä verkossa suomalaista katutaidetta.


title: Robin Lardot

text: Robin Derek Lardot (s. 10. joulukuuta 1962 Helsinki) on suomalainen oikeustieteilijä, keskusrikospoliisin päällikkö lokakuusta 2013 alkaen. Lardot on suorittanut poliisimiehistön virkatutkinnon 1986 ja valmistunut oikeustieteen kandidaatiksi 1994.


title: Robin Lardot

text: Lardot on toiminut Oulun ja Tornion poliisipiirissä, keskusrikospoliisissa ja oikeusministeriössä. Hän on ollut myös Kristiinankaupungin ja Uudenkaarlepyyn nimismiehenä.


title: Erna

text: Erna on naisen etunimi. Se on alkujaan englantilainen lyhentymä nimestä "Ernestine", joka on Ernst-nimen naispuolinen vastine.


title: Erna

text: Suomessa nimi Erna on marraskuuhun 2018 mennessä annettu 843 henkilölle. Nimeä ei ole suomenkielisessä kalenterissa, mutta suomenruotsalaisen kalenterin mukaan Ernan nimipäivä on 20. syyskuuta.


title: Aina (albumi)

text: Aina on rap-yhtye Gasellien toinen pitkäsoitto, joka julkaistiin Monsp Recordsin kautta 25. lokakuuta 2013. Albumin ensimmäinen musiikkivideo julkaistiin helmikuussa 2013 kappaleesta "Jäniksen vuosi", ja toinen musiikkivideo kappaleesta "Mä meen naimisiin" saman vuoden toukokuussa. Kolmas musiikkivideo julkaistiin syyskuussa 2013 kappaleesta "2006" ja neljäs lokakuussa kappaleesta "Heimo". Joulukuun lopulla 2013 julkaistiin vielä musiikkivideo kappaleesta "Millenium". Albumi nousi ilmestymisviikollaan (44/2013) Suomen virallisen albumilistan sijalle 16.


title: Kihlaus (vuoden 1955 elokuva)

text: Kihlaus on Erik Blombergin ohjaama elokuva vuodelta 1955. Elokuva perustuu Aleksis Kiven näytelmään "Kihlaus" (1866).


title: Kihlaus (vuoden 1955 elokuva)

text: Kiven näytelmästä oli tehty aiemmin kaksi elokuvaa, Oski Talvion ohjaama "Kihlaus" vuodelta 1920 ja Teuvo Puron ohjaama "Kihlaus" vuodelta 1922.


title: Kihlaus (vuoden 1955 elokuva)

text: Tähän pitempään versioon tehtiin johdanto, joka kertoo Eevan ja Aapelin lapsuudesta sekä Aapelin tuntemuksista ennen kosioretkelle lähtöä. Muuten käsikirjoituksen repliikit ovat kaikki peräisin näytelmästä. Lopun kamera-ajo tehtiin teknisten laitteiden puutteessa kiinnittämällä kattoon tuoli, jossa kuvaaja Blomberg istui, ja ripustusköyttä kierrettiin ja päästettiin pyörimään ja häntä ohjattiin jaloista.


title: Kihlaus (vuoden 1955 elokuva)

text: Elokuva sai sekä kehuvia että kriittisiä arvioita. Kun näytelmässä ei ole riittävästi ainesta, Valma Kivitien mukaan lisäys on rikkonut hienon taideteoksen. Leo Nordberg totesi, että lopun tanssijakso on ”liiankin riehakas piste muuten luonteeltaan verraten harvakäyntiselle komedialle”. Juha Nevalainen kiitti elokuvan yleistä henkeä: ”– – hitaus, millä elokuvan tapahtumat edistyvät, on oivallinen tyylikeino, joka auttaa katsojaa uppoutumaan komedian hienoon henkeen”.


title: Kainalo- ja kyynärsauvat

text: Kainalo- ja kyynärsauvat ovat kävelyn apuvälineitä, joita käytetään tilapäisen sairaustapauksen tai pysyvän vamman yhteydessä. Sauvojen käyttö on tarpeellista, kun painoa pitää siirtää pois jaloilta. Mikäli sauvoja joudutaan käyttämään pitkiä aikoja, tai jatkuvasti, on erittäin tärkeää, että kädensija ja kyynärmansetti ovat käyttäjälle mahdollisimman ergonomiset. Kyynärsauvat ovat toiminnallisuudeltaan paremmat käveltäessä kuin kainalosauvat, myös vartalon asento on parempi. Kyynärsauvat vaativat käyttäjältä enemmän yläraajojen toimintakykyä, kuin kainalosauvat.


title: Kainalo- ja kyynärsauvat

text: Kävelykeppiä puolestaan käytetään tilanteessa, jossa tuen tarve on vähäisempi.


title: Saksan 22. panssaridivisioona

text: 22. panssaridivisioona () oli syyskuussa 1941 Ranskassa perustettu Saksan maavoimien panssariyhtymä toisessa maailmansodassa.


title: Saksan 22. panssaridivisioona

text: Divisioona perustettiin 25. syyskuuta 1941 Lounais-Ranskassa Niortin alueella. Esikunta muodostettiin alueella olleen 101. panssariprikaatin esikunnasta. Divisioonan kalustona olivat tsekkiläisvalmisteiset Panzer 38(t) -panssarivaunut, joiden tarjoama suoja ja aseistus olivat alimitoitettuja itärintaman olosuhteisiin.


title: Saksan 22. panssaridivisioona

text: Divisioona lähetettiin maaliskuussa 1942 itärintamalle Etelän armeijaryhmään. Tulikasteessaan 20. maaliskuuta yhtymä menetti kolmanneksen miehistään, minkä jälkeen se pidettiin Krimillä. Divisioona osallistui Mansteinin suunnittelemaan operaatio Trappenjagdiin. Toukokuussa divisioona lähetettiin pohjoiseen Harkovan alueelle, jossa se osallistui kesähyökkäykseen. Se oli mukana Rostovin taistelussa 22. heinäkuuta.


title: Saksan 22. panssaridivisioona

text: Romanian 1. panssaridivisioonan kanssa se muodosti XLVIII panssariarmeijakunnan, jonka tehtävänä oli suojata Stalingradiin edenneen Saksan 6. armeijan pohjoinen sivusta. Neuvostoliiton joukot aloittivat 19. marraskuuta operaatio Uranuksen, jonka seurauksena syntyi Stalingradin motti. Petshanyn taistelussa 19.-22. marraskuuta divisioona tuhoutui ja sen eloonjääneet vetäytyivät Chirjoen taakse, jossa he liittyivät muodostettuihin taisteluosastoihin. Divisioona lakkautettiin huhtikuussa 1943.


title: 22. divisioona

text: 22. divisioona voi tarkoittaa seuraavia asioita:


title: Charing Cross Bridge (Robert Goff)

text: "Charing Cross Bridge"' on englantilaisen taiteilijan Robert Goffin kuivaneulatyö, 25,4×18,3 cm. Työ on ajoittamaton ja se kuuluu Ateneumin taidemuseon Ester ja Jalo Sihtolan kokoelmiin.


title: Charing Cross Bridge (Robert Goff)

text: Robert Goff oli paljon mukana Lontoon taidenäyttelyissä 1800-luvun lopun vuosikymmeninä. Hän maalasi etupäässä maisemia, teki graafisia töitä ja kuvitti kirjoja. Goff kuvasi paljon Italiaa, mutta tämä "Charing Cross Bridge" - työ kuvaa Lontoossa olevaa Charing Cross- siltaa, jota on hyvin paljon esitetty maalaustaiteessa.


title: Asetelma (Juan Gris)

text: Asetelma on espanjalaisen taiteilijan Juan Grisin ajoittamaton kubistinen litografia. Kooltaan tämä työ on 24×33 cm ja se kuuluu Ateneumin taidemuseon Ester ja Jalo Sihtolan kokoelmiin.


title: Asetelma (Juan Gris)

text: Juan Gris muutti Espanjasta Pariisiin vuonna 1906. Hän oli osaltaan mukana kubistien ensimmäistä aaltoa ja hänen tuttavapiiriinsä kuuluivat monet kubismin ´suurnimet´kuten Georges Braque, Fernand Leger ja Picasso. Gris debytoi näyttelyssä vuonna 1912.


title: Asetelma (Juan Gris)

text: Tässä "Asetelma"- työssä on pöydän päällä kitara, hedelmiä, maitotölkki ja vihkoja kuvattu neljällä värillä. Näiden alla on allekirjoitus: Juan Gris.


title: Asetaalit

text: Asetaalit ovat orgaanisia yhdisteitä, joiden yleinen rakenne on RC(OR'), missä R merkitsee orgaanista ryhmää. Niitä voidaan siis pitää diolien dieettereinä. Asetaaleja valmistetaan tyypillisesti aldehydien tai ketonien ja alkoholien välisellä reaktiolla. Ketoneista johdettuja asetaaleja kutsutaan usein ketaaleiksi. Asetaaleja käytetään polttoaineiden lisäaineena, erityisesti urheiluautoissa, liuottimina, hajusteissa ja aldehydien ja ketonien suojaryhminä.


title: Asetaalit

text: Asetaaleja voidaan valmistaa alkoholien nukleofiilisella additiolla aldehydeihin tai ketoneihin. Reaktio on kaksivaiheinen ja välituotteena muodostuu hemiasetaali. Hemiasetaalin muodostumista voidaan katalysoida joko emäksen tai hapon avulla, mutta asetaali muodostuu ainoastaan happokatalyytin avulla. Happo voi olla joko Brønsted–Lowry-teorian mukainen happo tai Lewis-happo, kuten titaanitetrakloridi, ruteniumkloridi tai koboltti(III)kloridi. Erityisen helposti muodostuvia ja stabiileja ovat sykliset asetaalit, jotka muodostuvat etyleeniglykolista tai 1,3-propaanidiolista.


title: Asetaalit

text:
Asetaalin muodostumisen happokatalysoitu mekanismi alkoholista ja aldehydistä tai ketonista on seuraava: Reaktion ensimmäisessä vaiheessa happo luovuttaa protonin karbonyyliryhmän hapelle, mikä lisää sen elektrofiilisyyttä. Tämän jälkeen nukleofiilinen alkoholi reagoi karbonyyliryhmän hiilen kanssa muodostaen tetraedrimäisen välivaiheen. Välivaihe luovuttaa protonin, jolloin muodostuu hemiasetaali. Seuraavassa vaiheessa happo protonoi hemiasetaalin hydroksyyliryhmän ja hydroksyyliryhmä eliminoituu vetenä. Näin muodostuu oksoniumioni, joka elektrofiilisena reagoi toisen alkoholimolekyylin kanssa. Additiotuote luovuttaa viimeisessä vaiheessa protonin, jolloin muodostuu asetaali.
Asetaaleja voidaan valmistaa myös aldehydien tai ketonien ja ortoestereiden välisellä reaktiolla. Tämä reaktio on erityisen käyttökelpoinen ketaalien valmistamiseen, koska ketonien ja alkoholien välisten reaktioiden saannot ovat usein heikot.


title: Asetaalit

text: Asetaalit eivät hydrolysoidu emästen vaikutuksesta, mutta hapot hydrolysoivat ne aldehydeiksi tai ketoneiksi ja alkoholiksi. Mekanismi on käänteinen asetaalin muodostumisreaktiolle. Rengasrakenteiset asetaalit eivät hydrolysoidu yhtä helposti kuin asykliset asetaalit.


title: Moritz

text: Moritz, myös Morits, on muun muassa Saksassa ja Ruotsissa esiintyvä miehen etunimi. Se on muunnos latinalaisesta nimestä "Mauritius", joka tarkoittaa maurilaista tai marokkolaista. Samaa alkuperää on suomenkielinen nimi Mauri.


title: Moritz

text: Suomessa nimi Moritz on syyskuuhun 2018 mennessä annettu noin 200 ja Moritz alle 55 henkilölle. Moritzin nimipäivä on suomenruotsalaisen kalenterin mukaan 22. syyskuuta, joka suomenkielisen kalenterin mukaan on Maurin nimipäivä.


title: Monsieur Frigot

text: Monsieur Frigot On ranskalaisen taiteilijan Jean-Francois Milletin öljyvärimaalaus kankaalle vuodelta 1841. Kooltaan tämä työ on 46,5×38,5 cm ja se kuuluu Ateneumin taidemuseon Ester ja Jalo Sihtolan kokoelmiin.


title: Monsieur Frigot

text: Jean-Francois Millet maalasi nuoruudessaan kotikaupungissaan Le Havressa lukuisia muotokuvia sukulaisistaan ja kaupungin porvaristosta. Tämä "Monsieur Frigot"- maalaus on yksi näistä töistä. Jalo Sihtola osti Monsieur Frigotin ruotsalaisen yksityiskokoelman huutokaupasta. Maalauksen pari, Mme Frigot, on Tukholman National- museossa.


title: Monsieur Frigot

text: Millet oli realismin keskeisiä nimiä. Hänen kuuluisimmat maalauksensa ovat 1850-luvulta, kuten "Kylväjä" ja "Iltakellot".


title: Panafrikkalainen parlamentti

text: Afrikan parlamentti (tunnetaan myös nimellä "Panafrikkalainen parlamentti" tai "Afrikan unionin parlamentti") on Afrikan unionin lainsäädäntöelin. Se perustettiin maaliskuussa 2004 Addis Abebassa Etiopiassa, mutta muutti myöhemmin Midrandin kaupunkiin Etelä-Afrikassa. Afrikan parlamentin tehtävä oli sen ensimmäisen viisivuotiskauden aikana neuvoa-antava ja kansalaisjärjestöjä konsultoiva, mutta vähitellen sille on myös vaadittu lisää lainsäädännöllistä valtaa.


title: Panafrikkalainen parlamentti

text: Parlamentissa on tällä hetkellä 235 jäsentä yhteensä 54 jäsenmaasta. Vuodesta 2012 alkaen parlamentin presidenttinä on toiminut nigerialainen Bethel Amadi. Eri edustusalueista valitut neljä varapresidenttiä ovatEuroopan parlamentissa toimii Afrikan unionin valtuuskunta, jonka tarkoituksena on syventää suhteita EU:n ja Afrikan välillä.


title: Tom Kuchka

text: Tom Kuchka (1938 Pennsylvania, Yhdysvallat – 2000) oli yhdysvaltalainen muusikko joka asui Suomessa 1960-luvun lopulta lähtien. New Yorkin jazzpiireissä muusikonuransa aloittanut Kuchka kiinnostui Suomessa kotiseutunsa perinnemusiikista bluegrassistä, jota hän opetti kolmen vuosikymmenen ajan viikoittaisessa Toimela Bluegrass Workshopissaan Helsingissä.


title: Tom Kuchka

text: Multi-instrumentalisti Kuchka osasi soittaa mitä tahansa bluegrass-perinteeseen kuuluvaa soitinta niin, että hän kykeni kulloisessakin kokoonpanossa täyttämään tarpeen mukaan minkä tahansa roolin. Hänen pääinstrumenttinsa olivat pystybasso ja korkea tenorilauluääni.


title: Tom Kuchka

text: Tom Kuchka kuoli vuonna 2000. Kahta vuotta myöhemmin hänet valittiin European Bluegrass Pioneeriksi äänestyksessä, johon osallistuivat European World of Bluegrass -järjestön edustajat eri maista.


title: Tom Kuchka

text: Tom Kuchkan tytär on kuvataiteilija Heta Kuchka (s. 1974).


title: Milo

text: Milo voi tarkoittaa seuraavia:


title: Paras käytettävissä oleva tekniikka

text: Paras käytettävissä oleva tekniikka (englanniksi Best available technology, BAT) on termi ja periaate, jota käytetään puhuttaessa tekniikasta, joka minimoi tuotanto- tai muun laitoksen ympäristövaikutuksia. Termin taustalla ovat ympäristöoikeudelliset ennaltaehkäisyn periaate ja varovaisuusperiaate. "Tekniikka" on BAT-periaatteen kohdalla laajasti tulkittava sana, jolla tarkoitetaan teknologian lisäksi laitoksen suunnittelun ja rakentamisen toimintatapoja, laitoksen ylläpitoa ja käytön ja käytöstä poistamisen menetelmiä. Periaatteen tavoitteena on ehkäistä päästöjä ympäristöön tehokkaimmilla teknisillä valinnoilla.


title: Paras käytettävissä oleva tekniikka

text: Termi on määritelty EU:n vuonna 1996 hyväksymässä IPPC-direktiivissä (IPPC, Integrated Pollution Prevention and Control), jossa huomio on ympäristön pilaantumisen ehkäisemisessä ja pilaantumisen vähentämisen yhtenäistämisessä. IPPC-direktiivin määritelmää "parhaasta käytettävissä olevasta tekniikasta" käytetään koko Euroopassa ja se määritellään ”tietyn toiminnan ja siinä käytettävien menetelmien tehokkaimmaksi ja edistyneimmäksi asteeksi, jolla voidaan osoittaa olevan sellaiset tekniset ja käytännölliset ominaisuudet, jotka soveltuvat periaatteessa käytännön pohjaksi raja-arvoille, joiden tarkoitus on estää, ja milloin se ei ole mahdollista, vähentää yleisesti päästöjä ja vaikutuksia koko ympäristöön.”


title: Paras käytettävissä oleva tekniikka

text: käyttö kyseisellä teollisuudenalalla on mahdollista taloudellisesti ja teknisesti kannattavalla tavalla kustannukset ja hyödyt huomioon ottaen ja riippumatta siitä, käytetäänkö tai tuotetaanko näitä tekniikoita kyseisen jäsenvaltion alueella, kunhan ne ovat kohtuullisella tavalla toiminnanharjoittajan käytettävissä


title: Milo (nimi)

text: Milo on miehen etunimi, alkujaan keskieurooppalainen lyhentymä slaavilaisesta hallitsijanimestä Miroslav, joka esiintyy myös muodossa "Miloslav". Toisaalta Milo saattaa myös olla muunnos nimestä Camillo tai Emil.


title: Milo (nimi)

text: Suomessa nimi Milo on tullut käyttöön vasta 1900-luvun loppupuolella, ja alkanut yleistyä vasta 2000-luvulla. Syyskuuhun 2016 mennessä se on annettu noin 1120 henkilölle. Vuodesta 2015 lähtien Milon nimipäivä on suomenkielisen ja vuodesta 2020 lähtien myös ruotsinkielisen kalenterin mukaan 7. syyskuuta.


title: Elisabeth Moss

text: Elisabeth Singleton Moss (s. 24. heinäkuuta 1982 Los Angeles, Kalifornia, Yhdysvallat) on yhdysvaltalainen näyttelijä.


title: Elisabeth Moss

text: Moss tunnetaan muun muassa Peggy Olsonin roolista televisiosarjassa "Mad Men". Moss aloitti näyttelijänuransa 8-vuotiaana. Hänen muihin tunnetuimpiin töihinsä kuuluvat muun muassa roolit televisiosarjassa "West Wing" (1999–2006) sekä elokuvissa "Vuosi nuoruudestani" (1999) ja "The Attic" (2008). Hän näytteli pääroolissa televisiominisarjassa "Top of the Lake" (2013), josta hänet palkittiin parhaan minisarjan tai televisioelokuvan naispääosan Golden Globella.


title: Elisabeth Moss

text: Vuodesta 2016 Moss on näytellyt draamasarjassa "The Handmaid’s Tale – Orjattaresi", josta hänet palkittiin parhaan draamasarjan naispääosan Primetime Emmyllä ja Golden Globella.


title: Elisabeth Moss

text: Moss on uskonnoltaan skientologi.


title: Jan Yrlund

text: Jan ”Örkki” Yrlund (s. 1970) on suomalainen muusikko ja graafikko.


title: Jan Yrlund

text: Tammikuussa 1988 Yrlund liittyi metalliyhtye Prestigeen entisen yhtyeensä Claymoren lopetettua toimintansa. Musiikki oli Yrlundin päätoiminen työ 2000-luvun taitteeseen saakka, jolloin levynkansitaiteilu alkoi vallata alaa.


title: Jan Yrlund

text: Jan Yrlund on soittanut 15 albumilla ja useilla lyhyemmillä julkaisuilla. Hän omistaa oman graafisen studionsa, Darkgrove Designin. Hän on kuvittanut yli 40 levyä, ja kuvataiteellisiksi vaikuttajikseen hän on nimennyt Caravaggion ja Rembrandtin.


title: Algot Lange

text: Algot Lange (17. huhtikuuta 1850 Kalmar, Ruotsi – 13. maaliskuuta 1904 Pariisi, Ranska) oli ruotsalainen oopperalaulaja (bassobaritoni) ja laulupedagogi. Hän toimi oopperalaulajana Helsingin Ruotsalaisessa teatterissa, Ruotsin kuninkaallisessa oopperassa ja Tanskan kuninkaallisessa teatterissa, jossa hän toimi myös laulunopettajana.


title: Algot Lange

text: Lange oli naimisissa suomalaissyntyisen pianistin Ina Langen kanssa.


title: Tommy Wargh

text: Tommy Andreas Wargh (s. 19. joulukuuta 1986 Örnsköldsvik, Ruotsi) on ruotsalainen jääkiekkopuolustaja, joka pelasi kaudella 2015–2016 kotimaansa toiseksi korkeimmalla sarjatasolla HockeyAllsvenskan-joukkue IF Björklövenissä. Hän on pelityyliltään kahden suunnan puolustaja. Wargh osaa tarvittaessa pelata hyös hyökkääjänä.


title: Tommy Wargh

text: Wargh on MODO Hockeyn kasvatti. Hän voitti joukkueessa U16-junioreiden mestaruuden vuonna 2002 ja J20 SuperElitin mestaruuden vuonna 2004. Wargh teki MODOssa Elitserien-debyyttinsä kaudella 2005–2006, jolloin hän teki 40 runkosarja- ja viidessä playoff-ottelussa tehot 3+9=12, jotka ovat myös Warghin yhden kauden piste-ennätys Elitserienissä. Kausi 2006–2007 hänellä jäi loukkaantumisten takia hieman rikkonaisemmaksi ja Wargh pelasi runkosarjan aikana vain 14 Elitserien-ottelua sekä yhdeksän ottelua MODOn J20-junioreissa. Hän voitti kauden päätteeksi Ruotsin-mestaruuden.


title: Tommy Wargh

text: Neljän MODOssa pelatun vuoden jälkeen Wargh siirtyi kaudeksi 2009–2010 Venäjän toiseksi korkeimmalle sarjatasolle Vysšaja Liga-joukkue Molot-Prikamje Permin riveihin. Hän oli joukkueen tehokkain puolustaja tehoilla 8+14=22, joilla Wargh jakoi sarjan puolustajien pistepörssin kahdeksannen sijan Himik Voskresenskin Aleksandr Grišinin kanssa. Hän oli myös kevään 2010 pudotuspelien tehokkain puolustaja tehoilla 6+4=10. Kaudeksi 2010–2011 Wargh siirtyi kaksivuotisella sopimuksella KHL:n tulokasjoukkue Jugra Hanty-Mansijskiin. Tulokaskausi KHL:ssä toi 32 runkosarjaottelussa tehot 1+8=9.


title: Tommy Wargh

text: Kesken toisen Jugra-kauden 2011–2012, marraskuussa 2011 Wargh kaupattiin KHL:n jumbojoukkue Avtomobilist Jekaterinburgiin. Kaudeksi 2012–2013 hän siirtyi sarjatasoa alemmas VHL-joukkue Rubin Tjumeniin.


title: Tommy Wargh

text: Syyskuussa 2013 Wargh siirtyi 11 ottelun mittaiselle koejalle SM-liigajoukkue Helsingin IFK:hon. Hän pelasi seitsemän ottelua jääden niissä ilman tehopisteitä ja lähti joukkueesta lokakuussa. Kuukautta myöhemmin Wargh teki loppukauden 2013–2014 kattavan jatkosopimuksen kotimaansa toiseksi korkeimmalla sarjatasolla HockeyAllsvenskanissa pelaavan IF Björklövenin kanssa. Hän oli kevään 2014 Kvalserienissä pelipaikastaan huolimatta joukkueen paras pistemies, maalintekijä ja syöttäjä tehoilla 5+7=12.


title: Tommy Wargh

text: Warghin ilmoitettiin jättäneen Björklövenin kauden 2015–2016 jälkeen maaliskuussa 2016.


title: Tommy Wargh

text: Wargh pelasi alle 20-vuotiaiden MM-kilpailuissa vuonna 2006. Yhteensä hän on pelannut 16 nuorten maaottelua.


Valko-Venäjän kansallisooppera ja -baletti eli täydelliseltä nimeltään "Valko-Venäjän tasavallan kansallinen akateeminen suuri ooppera ja baletti" (, ) on vuonna 1933 toimintansa aloittanut, Valko-Venäjän pääkaupunki Minskistä kotoisin oleva kansallisooppera ja -baletti. Kansallisoopperan ja -baletin pohjana oli tuolloin toiminut Valkovenäläinen ooppera- ja balettistudio.


title: Valko-Venäjän kansallisooppera ja -baletti

text: Valko-Venäjän kansallisoopperalle ja -baletille avattiin oma teatterirakennus 10. maaliskuuta 1939. Sen suunnitteli myös Hallituksen talon (1932) ja Kansallisen tiedeakatemian (1939) arkkitehtina toiminut, vuonna 1935 Leningradiin taideakatemian professoriksi kutsuttu Iosif Lanhbard (1882–1951). Oopperatalo rakennettiin vuosina 1934–1938. Rakennussuunnitelmia tosin muokattiin rakennustöiden aikana niin, että rakennus pieneni ja halpeni rakennusprojektin alkuvaiheen suunnitelmasta.


title: Chinaberry Girl

text: Chinaberry Girl on virolaisen poplaulaja Iiris Vesikin EP. Sen julkaisi Universal Music Group 26. elokuuta 2013. Siltä löytyy neljä kappaletta, joista ensimmäinen, "Tigerhead" julkaistiin singlenä toukokuussa 2013. "Chinaberry Girl" ei päässyt kotimaassaan listoille, mutta Suomessa se sai pian julkaisunsa jälkeen suurta suosiota, sillä se pääsi muutamassa tunnissa Suomen Airplaylistan 6. sijalle.


title: Chinaberry Girl

text: Digital Download


title: Rubicon (täsmennyssivu)

text: Rubikon on joki Italiassa.


title: Rubicon (täsmennyssivu)

text: Rubicon voi myös tarkoittaa:


title: Rubycon

text: Rubycon voi tarkoittaa:


title: Rajajoki (täsmennyssivu)

text: Rajajoki voi tarkoittaa ainakin seuraavia:


title: Crossing the Rubicon

text: Crossing the Rubicon voi tarkoittaa:


title: Färsaarten maantiede

text: Färsaarten maantiede on pinnanmuodoiltaan melko rikkonaista. Saariston pinta-ala on 1 396 neliökilometriä, ja siihen kuuluu 18 pääsaarta. Maisemaa hallitsevat kaakosta luoteeseen suuntautuneet harjanteet, joita halkovat samansuuntaiset vuonot, lahdet ja salmet. Färsaaret muodostuivat noin 55 miljoonaa vuotta sitten vulkaanisen toiminnan seurauksena. Mannerliikunnot ovat kuitenkin kuljettaneet Färsaaret pois vulkaanisesti aktiiviselta alueelta. Färsaarten maisemaan vaikutti viimeisin jääkausi, joka muovasi vuonot, salmet ja lahdet samansuuntaisiksi.


title: Färsaarten maantiede

text: Färsaarilla vallitsee subarktinen meri-ilmasto. Golfvirta lämmittää saarten ilmastoa, mutta toisaalta saaret ovat niin kaukana mantereesta, ettei sinne pääse lämpimiä ilmavirtauksia. Talvet ovatkin leutoja ja kesät viileitä. Lisäksi sateita tulee ympäri vuoden.


title: Färsaarten maantiede

text: Färsaarilta puuttuu lähes täysin puut ja pensaat. Kukkivia kasveja näkee erityisesti kaupunkien ja kylien läheisyydessä, sillä lampaat eivät pääse kesäisin niille alueille. Lampaiden ja muiden kotieläimien lisäksi Färsaarten maanisäkäslajisto on suppea. Merissä elää sen sijaan useita valas- ja hyljelajeja. Merilintuja on runsaasti, ja yleisintä lajia, myrskylintua pesii saarilla noin 600 000 paria.


title: Färsaarten maantiede

text: Färsaaret on noin Skotlannin ja Islannin puolivälissä oleva saariryhmä, joka sijaitsee Pohjois-Atlantin ja Norjanmeren välissä. Saaristoon kuuluu 18 pääsaarta, ja niiden yhteenlaskettu pinta-ala on 1 396 neliökilometriä. Saariston suurin saari on Streymoy, jonka pinta-ala on 374 neliökilometriä. Muut yli sadan neliökilometrin saaret ovat Eysturoy (286 km²), Vágar (176 km²), Suðuroy (165 km²) ja Sandoy (111 km²).


title: Färsaarten maantiede

text: Saaret ovat vuoristoisia, ja korkein kohta on 880 metrin korkuinen Slættaratindur. Maisemia hallitsevat kaakosta luoteeseen suuntautuneet harjanteet, joita halkovat samansuuntaiset vuonot, lahdet ja salmet.


title: Färsaarten maantiede

text: Färsaaret muodostuivat noin 55 miljoonaa vuotta sitten, kun Eurooppa ja Grönlanti alkoivat erkaantua ja aukasivat Pohjois-Atlantin. Lukuisat tulivuorenpurkaukset rakensivat laajan basalttitasangon. Vulkaanisten kivikerrosten paksuus Färsaarilla on yli kuusi kilometriä, ja vain niiden ylimmät kohdat ovat näkyvillä merenpinnan yllä. Färsaarilla on ollut neljä aktiivista vulkaanista vaihetta, ja niiden välisinä hiljaisempina ajanjaksoina saarille kehittyi kasvillisuutta, mikä näkyy laavakivikerrostumien välisistä hiilikerrostumista, joista paksuimmat ovat Suðuroylla jopa 50 metrin paksuisia.


title: Färsaarten maantiede

text: Färsaaret ovat siirtyneet mannerliikuntojen takia pois vulkaanisesti aktiiviselta alueelta, joka on nykyään Islannin Atlantin keskiselänteen alueelle. Tämän jälkeen Färsaaret ovat puolestaan joutuneet eroosion käsiteltäväksi. Viimeisen jääkauden aikana Färsaaret olivat kokonaan mannerjään peitossa, ja vetäytyvä jää vei mukanaan irtainta materiaalia ja muodosti samansuuntaisia vuonoja, salmia ja lahtia, joiden poukamiin kerääntyi hiekkaa. Färsaarten basalttikerrostumat ovat kallistuneet voimakkaasti kaakkoon, ja siksi saarien länsi- ja luoteispuolella on korkeita törmiä ja itä- ja kaakkoisosissa maasto laskeutuu loivasti mereen. Korkeimmat jyrkänteet ovat pohjoisilla saarilla. Enniberg on 725 metriä korkeana yksi maailman korkeimmista rantatörmistä.


title: Färsaarten maantiede

text: Saarten rannikoilla on vain muutamia suojaisia lahtia, ja luonnollisia ankkuripaikkoja on vain saarten välisissä salmissa ja vuonoissa. Meri muovaa jatkuvasti suurinta osaa rannikkoa, minkä takia rannikkoeroosio on voimaksta. Meri on muovannut rannikoille useita pieniä luotoja ja raukkeja.


title: Färsaarten maantiede

text: Färsaaria ympäröi noin 21 000 neliökilometrin laajuinen mannerjalusta, jonka leveys vaihtelee huomattavasti. Eteläisimmästä saaresta itään se ulottuu vain noin 12 kilometrin päähän, kun saarista luoteeseen jalusta on 50 kilometrin levyinen. Skotlannista Grönlantiin kulkeva selänne jakaa Färsaarten merialueet kahteen osaan. Selänteen molemmilla puolella merenpohja on yli 1 500 metrin syvyydessä, kun itse selänne on noin 500 metrin syvyydessä. Selänteen lounaispuolella on useita matalikkoja, mutta sen koillispuolella puolestaan Färsaarten merialueet jatkuvat 3 000 metrin syvyyteen, Norjanmereen.


title: Färsaarten maantiede

text: Vuorovesi-ilmiö vaikuttaa voimakkaasti Färsaarilla, ja se sekoittaa mannerjalustan vesiä ympäri vuoden, vaikka jalustaa ympäröivät vedet ovat voimakkaasti kerrostuneita. Koska saaret sijaitsevat kahden Atlantin ja Norjanmeren välissä, niillä vaikuttaa kummankin alueen vuorovedet, ja siksi vuorovesi vaikuttaa saarten eri osissa eri tavalla. Yksittäisen salmen vastakkaisissa päissä vuorovesi voi olla eri vaiheessa, mikä aiheuttaa voimakkaan, jokimaisen vuorovesivirran, jonka nopeus voi olla ääritapauksissa jopa viisi metriä sekunnissa.


title: Färsaarten maantiede

text: Färsaarten merialueiden pintavedet ovat pääosin lämpimiä ja suolapitoisia, ja ne virtaavat Atlantilta Norjanmereen. Alueen pohjoisosiin vaikuttaa Itä-Islannin merivirta, joka tuo kylmää ja vähäsuolaisempaa arktista merivettä. Lämpimän pintaveden ja kylmän veden rajakerros on noin 400–600 metrin syvyydessä.


title: Färsaarten maantiede

text: Färsaarten kahdeksantoista saarta ovat:


title: Färsaarten maantiede

text: Köppenin ilmastoluokituksen mukaan Färsaaret sijaitsevat subarktisen meri-ilmaston alueella. Saarten ilmastoon vaikuttavat sekä lämmin Golfvirta että niiden sijainti kaukana lämpimistä ilmavirtauksista. Olosuhteiden takia talvet ovat leutoja ja kesät viileitä. Talvella keskilämpötila on 3–4 astetta ja kesällä 9,5–10,5 astetta. Laaksoissa lämpötilat voivat kesäisin nousta hieman korkeimmiksi, mutta Färsaarten korkein koskaan mitattu lämpötila on silti vain 22 astetta.